«ЎРГИМЧАК ТЎРИ»ГА ИЛИНИБ… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 15 Март 2018\tКӯришлар: 1382\nТурмушнинг ўзига хос пасту баландликлари бор. Ҳақиқий бахтга эришиш йўлида турли-туман мушкулликларга рўпара келиш мумкин.\nЯқинда бир аёлни учратиб қолдим. Юзлари ҳорғин, кўзлари ғамгин. Ўз ҳаёти ҳақида ҳикоя қилиб берди:\n-Русларда: «Чиройли бўлиб эмас, бахтли бўлиб туғилгин»,- деган ибора бор. Бу жуда топиб айтилган экан. Турмушим бузилганидан кейин орадан беш-олти йиллар ўтгач, бир киши билан танишиб қолдик. У ҳоли-жонимга қўявермаганидан кейин аёл бошимда ҳимоячи бўлиб турар, деган ният билан унга иккинчи хотин сифатида турмушга чиқишга рози бўлдим. У мени ўз никоҳига олди. Кейин билсам, унга мен эмас, пулим керак экан. Чунки қўлимда ҳунарим бор. Топиш-тутишим яхши эди. Бироз йиғиб қўйган пулим ҳам бор эди. У эркак мени алдаб-авраб, аввалига йиғиб қўйган пулларимни қайтариб бериш шарти билан олиб ишлатди. Аста-секинлик билан банклардан қарз олиб беришни илтимос қила бошлади.\n-Хотинжон, бироз муаммо чиқиб қолди. Шунга энди банкдан қарз олиб бермасанг бўлмайди. Ваъда бераман, қарзни ўз номингга оласан, лекин ҳар ойда ўзим тўлайман.\nМен аҳмоқ унинг ёлғонларига лаққа тушиб, ўз қўлларим билан банкдан қарз олиб берибман. Тез орада бир ой ўтиб, қарзни тўлаш фурсати ҳам етди. Лекин у пул йўқлигини айтганидан кейин ўзим бориб топширишга мажбур бўлдим.\n-Диққат бўлмагин, мен пулларингни, албатта, қайтараман,- деди.\nУнинг пулсиз юрганига раҳмим келганидан, ҳеч нарса дея олмадим. Иккита банкдан ўзимнинг номимга пул олиб бердим. Қизимнинг номига ҳам қарз олиб бердим. Бу ҳам етмагандек, яна жиянимнинг номига ҳам банкдан қарз олдик. У бу пул билан Россияга жўнаб кетишидан аввал: -«Тезда ишга жойлашиб, ҳар ойда банкнинг пулини жўнатиб тураман. Сен ҳеч хавотир олмагин. Тез орада қарзлардан қутулайин. Кейин сенга ҳам ёрдам бераман»,- деди.\nОрадан бир ой ўтди, икки ой ўтди. Лекин у ҳеч пул жўнатай демасди. Қарзни тўлаш фурсати яқинлашганда қўнғироқ қилсам, нуқул ҳали ойлик олмаганини айтарди. Мана, бировга яхшилик қилишнинг оқибати. Энди у менинг кўнглимга қараётгани йўқ. Бу ерда ўзимнинг уч нафар фарзандим ҳақида қайғуришнинг ўрнига, топган-тутганимни банкка олиб бориб топшираяпман. Ёлғиз бош билан уч болани едириш, кийдиришнинг ўзи бўладими? Бунинг устига, саломатлигим ҳам панд беради. Қон босимим тез-тез кўтариладиган бўлиб қолди.\nБугун руслар таъбири билан айтганда «алфонс», яъни аёллар қарамоғида бўлган, ишлаб, ҳалол меҳнати билан пул топишнинг ўрнига, аёлларнинг ҳисобидан еб-ичиб юрадиган эркаклар кўпайиб кетган. Улар бутун оғирликларини аёлларнинг заиф елкаларига юклаб қўйишади.\nМени иккинчи хотин қилиб олган эркак ҳам менинг кўнглимни қандай топганини билмай қолдим. Энди эса, у Россияда қочиб юрибди. Телефон қилсам, кўтармайди. Жавоб берганида ҳам:\n-Жоним, ойлигимизни беришмаяпти. Яна бироз ўзинг тўлаб тургин,- дея турли баҳоналар билан тилёғламалик қилади. Бир ўзи ишлаётган бўлсаям майли эди. Тўрт нафар ўғли билан бирга ишлаяпти.\nУ куни уйларига борсам, ўзлари учун икки қаватли данғиллама уй қурибди. Аччиғимдан бутун уй-жойини ағдар-тўнтар қилишни истадим, лекин кекса ота-онасига ичим куйди. Уларнинг нима айби бор?\nМен ўзимнинг номимга олинган қарзни зўрға тўлаб келаяпман. Жиянимнинг номига олинган қарзнинг фоизи кундан-кунга ошиб бораяпти. Ҳар куни банкдан менга қўнғироқ қилишиб, огоҳлантиришаяпти. Қарзни ўз вақтида тўлашни талаб қилишади. Лекин нима қилай? Осмон – узоқ, ер – қаттиқ. Бунисини тўлашга, умуман имконим йўқ. Шундай ҳам болаларимнинг ризқини қийиб, топган пулимни банкка топшираяпман. Улар: -«Ойи, нима учун унга турмушга чиқдингиз? Сизни чув тушриб, аҳмоқ қиладиган одамнинг нима кераги бор эди?» - дейишади. Бу гапларни эшитганимда, бутун вужудим титраб кетади. Одам шунчалик ҳам аҳмоқ бўладими, дейман. Ҳа, айтганча, қўйни пуч ёнғоққа тўлдирилган аёл бир ўзим деб ўйлаб, хато қилган эканман. У эркак яна бир неча аёлни ҳам никоҳига олиб, уларни ҳам банкдан қарз олиб беришга «кўндирган» экан. Ҳозир ўша аёллар ҳам унинг қарзини тўлаб юришганмиш.\nАёлларга берадиган маслаҳатим шу: ҳар қандай эркакларнинг гапларига ишонаверманг. Оғирим енгил бўлармикин, деган ниятда турмуш қурган одамингиз елкангизга бундан-да оғир юкни юклаб қўймасин, дейман. «Сизни ёқтириб қолдим», «Сизсиз яшолмайман», «Сизни севаман»,- деган ёлғон гапларга учманг. Менга ўхшаб ёлғончи эркакнинг қурбонига айланиб қолманг. Акс ҳолда, бошингизга ўргимчак тўрига тушган пашшанинг куни келади. Асло «ўргимчак»нинг ўлжасига айланманг…\nБировнинг ҳақи ҳеч қачон бошқага насиб этмайди, дейишади. Бир тангалик ҳаром луқма фурсати етганда ўн танга бўлиб чиқиб кетади. Бошқаларнинг ҳисобидан бир умр ялло қилиб яшаб юраман, деган одам қаттиқ адашади. Ишёқмас, дангаса, аёллар ҳисобидан кун кечирадиган эркакларни ҳеч ким ҳурмат қилмайди. Одам сифатида кўрмайди ҳам. Бир умр миннатли ошни еб ўтади. Буюк шоир Саъдий Шерозий ҳам қуйидаги мисраларида кишиларни ҳалол ризқ топиб яшашга ундайди:\nБугун: 26-06-2022 09:18:49


💊OFTOLIK ko'z tomchilari 10ml Toshkent aptekalarida narxlari, dori haqida malumot, qollanishi va analoglari Apteka.uz saytida\nOFTOLIK ko'z tomchilari 10ml\nNarxi 45 300 so'mdan / dona Dorixonalardan izlash\nFaol modda: Poliviniloviy spirt, Povidon ko'proq ko'rsatish\nIshlab chiqaruvchi: - Sentiss Pharma Pvt. Ltd\nATX kodi: - S01XA20\nBarcha Oftolik dorilari\nO'zbekiston Sog'liqni Saqlash Vazirligi tomonidan 14.06.2019 da DV/X 06365/06/19 registratsion raqami bilan ro'yxatdan o'tgan\nNarxi 45 300 so'mdan / dona Dorixonalardan izlash Toshkentning 21 ta dorixonasida topildi\nДори шакли: кўз томчилари Таркибн:\nфаол моддалар: поливинил спирти - 14,00 мг, повидон К 30 - 6,00 мг;\nёрдамчи моддалар: бензалконий хлориди, динатрий эдетати, натрий хлориди, инъекция\n10 мл дан препарат буруладиган калпоқчаси булган пластик флакон-томчилагичга жойланади. Флаконга ўзи ёпишадиган қогоздан этикетка ёпиштирилади.\nҲар бир флакон рус ва давлат тилларидаги тиббиётда қўлланилишига дойр йўриқномаси билан бирга картон қутига жойланади.\nПоливинил спирти ва повидон суркаб юборувчи самара кўрсатади, бу кўзнинг юзасини куруқлигини ва таъсирланишини камайтиради. Бу моддалар кўзнинг юзасини енгил коплаб унда куриқ соҳалар пайдо бўлишини бартараф қилади. Поливинил спирти конъюнктива ишлаб чиқарувчи муцинни хусусиятлари га ўхшаш хусусиятларга эга. Бу кўзни тинчлаштиради, ёш плёнкасининг зичлигйни ошириш ҳисобига унинг юзасини силлик килади.\nЁш суюқлиги камайганда шох пардага ҳимоя қилувчи таъсир кўрсатади, кўз томчиларни таъсирини узайтиради ва шох пардани уларни қитиқловчи таъсиридан ҳимоя килади.\nҲар бир кўзга 2 томчи Офтолик томизилгандан кейин препаратнинг плазмада концентрациясини қўллангандан 4 соатдан кейин микдорий аниклаш чегарасидан кам (10 нг/мл) бўлган. Офтолик кўз томчилари қўлланганда кўзнинг юзасидан препаратни тизимли сўрилиши юқори эмаслиги тўғрисида хулоса килиш мумкин.\n- қисқа муддатли ачишиш ҳиссини сезиш\n- томчилар қўллангандан кейин бир неча минут давомида кўришни вактинчалик бекарорлиги\n- кичишиш, тошма, қизариш ва кўзлар атрофида таъсирланиш каби маҳаллий аллергик реакциялар\n- кўзларда оғриқ\n- шох парданинг эпителийсини ўтқазувчанлигини ошиши\n- кам ҳолларда бош оғриги ривожланиши мумкин.\nАгар препарат қўллангандан кейин рангли туслар ўзгарса ёки кўзларда хиралашиш пайдо бўлса, препарат қўлланилмасин.\nАгар эритма ранги ўзгарса ёки лойқаланса, препарат қўлланилмасин.\nОлдиндан даволовчи шифокорга мурожаат килмасдан кўзлар учун бошқа препаратларни Офтолик препарати билан даволаш вактида кўллаш мумкин эмас. Агар пациент кўзларда огриқ, қизариш ёки кўзларни таъсирланишини сезса, препаратни кўллашни тўхтатиш керак, ва унинг ахволи оғирлашса ёки 72 соат давомида сақланиб турса, шифокорга мурожаат қилинг.\nТомчилар бензалконий хлориди сақлайди, шунинг учун томчиларни қўллангандан кейин 20 минут давомида контакт линзаларни тақиш мумкин эмас.\nТомизилгандан кейин флаконни дарҳол ва яхшилаб ёпиш керак.\nТасодифан ютиб юборилган холларда, шифокорга мурожаат килинг.\nПедиатрия да қўллан ниш\n8 ёшгача бўлган болаларда препаратни қўллаш тажрибаси йўқлигини ҳисобга олиб, ушбу препаратни ёшига қараб бу гурухларда қўллаш тавсия қилинмайди.\nҲомиладорлик ва лактацияда кўлланиши\nЎрганилмаган. Ҳомиладорлик ва лактацияда қўлланиши препаратни факат она учун кутиладиган фойда ҳомила ва болага потенциал хавфдан юқори бўлганда қўллаш мумкин. Дорн восшпинннг транспорт воснталарнн ёки потенциал хавфли механизмларни бошқариш қобилиятига таъсир ими уз ига ҳослиги\nПрепарат юборилгандан кейин кўришни киска муддатли ноаниқлиги кузатилиши мумкин, шунинг учун автотранспортни бошқариш ва механизмлар билан ишлашдан олдин кўришни тўлиқ тиклангунгача кутиб туриш керак.\n- кўз юзаси қуруқлиги чақирган ачишиш хисси, таъсирланиши, ва дискомфорт\n- кўз ёш безларининг функциясини бузилиш ҳолларда ёшни ўрин босувчи сифатида\n- “қурук” кўз синдроми ёки шох пардани юмшатиш ва намлашни талаб қилувчи ҳар қандай бошқа бузилишларда қўлланади.\n- препаратнинг компонентларга юқори сезувчанлик\n- кўзнинг қимиёвий куйишини ўткир босқичи\n- 8 ёшгаяа бўлган болаларда қўллаш мумкин эмас.\nПоливинил спирти мураккаб моддалар (мураккаб эфирлар ҳосил бўлиши) учун тегишли иккиламчи гидроксидлар гуруҳи билан реакцияга киришади. Модда кучли таъсир қилувчи кислотада парчаланади ва кучсиз кислоталарда ва ишкорларда юмшайди ёки эриб кетади. Модда юкори концентрацияланган ноорганик тузлар билан, айниқса сульфатлар ёки фосфатлар билан номутаносиб; фосфатлар билан реакция чақирган 5% ли поливинил спирт чўкмаси ҳосил бўлиши мумкин. Поливинил спиртдан гель ҳосил бўлиши бур реакцияси билан чақирилган бўлиши мумкин.\nПовидон эритмаси кўп ноорганик тузлар, табиий ва синтетик қатрон ва бошка моддалари билан мутаносиб. Сульфатиацил, салицилатлар, фенобарбитал, таннин ва бошка моддалари билан аралаштирилганда молекуляр бирикма маҳсулотини ҳосил қилади. Тиомерсалга ўхшаш воситаларнинг самарадорлигини камайтиради.\nЁруғликдан химояланган, 25°С дан юкори. бўлмаган хароратда сақлансин.\nФлакон очилгандан кейин кўллаш даври 45 сутка.\nЎрамда кўрсатилган яроклилик муддати ўтгандан кейин кўлланилмасин!\nИкки кўзга кунига 3-4 марта 1-2 томчидан буюрилади.\nДаволаш курси шифокор томонидан белгиланади.\nКўзларга томчиларни томизишдан олдин қўлларни ювинг.\nФлаконни силқитинг ва қопоқчани олиб ташланг. Бактериялар тушмасликдан сақланиш учун пипеткани учи терига, кўзга ёки ҳар қандай бошқа юзаларга тегмаслигига ишонч ҳосил қилинг.\nБошни оркага ташланг, паски қовоқни қўл билан суринг, флаконни ағдаринг ва пастки конъюнктивал қопчага томчини томизинг.\nIRIFRIN ko'z tomchilari 5ml 2,5%\nIshlab chiqaruvchi: Sentiss Pharma Pvt. Ltd\nBarcha Irifrin dorilari\nVIZALLERGOL ko'z tomchilari 2,5 ml 0,2% N1\nPROLATAN tomchilar 2,5 ml 0,01%\nBarcha Prolatan dorilari\nBRINEKS tomchilar 5 ml 1%\nBarcha Бринекс dorilari\nMIDRIMAKS ko'z tomchilari 5ml\nBarcha Midrimaks dorilari


17:54 / 17.12.2017 | Azizbek | 4276\nАссалому алайкум! Ҳурматли Устозлар, қилаётган хизматларингиздан Аллоҳ рози бўлсин, Зикр ахлидан сўранг каналдаги савол жавобларни мунтазам ўқиб кўп нарса ўрганаман. Бу саволни бeришдан мақсад яқинда бир савол ўқиб қолдим ва мeнда яна савол туғилди. Чeт элни киносини қўйишдан мақсад нима? Масалан Ишани дейишади. Бу Ҳиндистон киносида хайкалга сиғинади, аёллар ярим яланғоч юраркан. Ўзимку бу кинони кўрмайман, лекин оила аъзоларим, укаларим ва дадам кўршади. Мен кўп тушинтираман, бу кино ўрнига Ўзбeкистон Рeспубликаси Мусурмонлар идорасидан чиққан журналлар, “Ҳилол нашр”дан чиқан “Тафсири Ҳилол” ва “Ҳадис ва Ҳаёт” китобларни ўқитаман. Энг ачинарлиси бу кинони тeлвидния орқали қўйилади. Бу ахир мисонeрликка ўхшаб қолмаяптимикан?! Чунки бунақа савол иккинчи бор бeриляпти. Бир синглимиз ҳам “жияним шунақа кино кўриб хайкалга сиғинишига тақлид қиляпти” дeб савол берганди. Бунақа кинолар тарбияга жидий таъсир ўтқазмайдими? Кичикларимизку майли ҳатто каталар ҳам очиқ-ойдин қўлларига Ишанини нақши дeб нарсалар чиздирмоқдалар. Буни олдини олса бўладими?\nВа алайкум ассалом! Улар болаларимиз динимиз, маънавиятимиз ва миллийлигимиздан юз ўгиришлари учун шундай киноларни қўйишади. Дуо қилиб туринг, зора динимиз ва миллийлигимизга тарғиб қилувчи кинолар ёки ахлоқ, одоб ва диёнатга чақирувчи филмлар ҳам қўйилиб қолса. Валлоҳу аълам!


Аллаҳ азза ўа жалла Өз каламы Қурани кǝриймде марҳамат етеди.\n«Ҳəй ийман келтиргенлер! Аллаҳтан қорқың! (Ҳəр бир) жан (ийеси) ертеңги Күн (қыямет) ушын нени (қандай əмелди) ислегенине нəзер салсын! Аллаҳтан қорқың! Әлбетте, Аллаҳ – не иселеп атырғаныңыздан хабардар» (Ҳашр сүреси 18-аят).\nПүткил денеси, бəрше ағзалары менен Аллаҳтан қорыққан адамлар мѳминлердур. Бул ҳаққында Имам Абу Лайс Самарқандий былай дейди: «Аллаҳтан қорқыўдың белгилери жети нəрседе белгили болады»;\n1.Тилде: Аллаҳтан қорыққан адам тилин жалғаннан, ғыйбаттан, басқаларға жалған ҳəм бийкаршы сѳзлер айтыўдан тыяды. Оны Аллаҳты зикир етиўши, Қуран оқыў ушын ҳəм илимий сəўбетлесиўлер менен бǝнт болған ағза ҳалында тайын турады.\n2.Қəлбте: Аллаҳтан қорыққан адам қəлбинде мусылман бирадарларына душпанлық ойламайды. Жалған, жала ҳəм қызғаныш киби ғайры инсаныйлық туйғыларды қəлбинде сақламайды. Себеби, қызғаншақлық адамның гѳззал əмеллерин жеңеди. Соған кѳре, Расулуллаҳ саллаллаҳу алайҳи ўалаллам буйырады: «Жалын отынды жеп питиргени киби, қызғаншақлық та адамның гѳззал əмеллерин жеп питиреди». Ҳəй оқыўшы, билиң қызғаныш қəлиблерге жайласқан ҳəм жəмийет ѳмиринде үлкен зыянларға жол ашыўшы жаман бир кеселликдур. Қəлиблердеги кеселликлер, яғный жаман туйғылар, жаман пейиллер тек илим ҳəм əмел менен даўаланыўы мүмкин.\n3.Кѳзде: Аллаҳтан қорыққан адам жеўден де, ишиўден де, кийиўден де ҳəм басқа ҳəрекетлерде шеригин ҳарамнан қорғайды. Дүньяға ѳш пенен ҳəм ҳəр нəрсени қолға киритиў мақсети менен емес, ибрат нəзери менен қарайды. Ҳадал болмаған нəрселерге қараўдан тыйылады. Себеби, Расулуллаҳ саллаллаҳу алайҳи ўалаллам буйырады: «Ким кѳзин ҳарам нəрселер менен толтырса, Аллаҳ та қыямет күни оның кѳзин жалын менен толтырады».\n4.Асқазанда: Аллаҳтан қорыққан адам асқазанына ҳарам луқма бермейди. Себеби, ҳарам луқма жеў ең үлкен гүналардың бири. Сол себепли Расулуллаҳ саллаллаҳу алайҳи ўалаллам: «Инсан затының асқазанына бир луқма ҳарам түскенде бул луқма асқазанында қанша ўақыт турса, жер менен кѳктеги периштелер де сонша ўақыт оған нǝлет оқыйды», деп буйырады.\n5. Қолда: Аллаҳтан қорыққан адам қолын ҳарамға созбайды, керисинше Аллаҳтың разылығына тǝн болған нəрселерге созады. Каъбдан тѳмендеги рəўият нақыл етилген: Аллаҳ жасыл зумраттан бир имарат жаратқан. Бул имаратта жетпис мың айлана ҳəр бир айланада мың ѳжире бар. Бул жерге тек ғана ѳзине ҳарам нəрсе инəм етилгенде жалғыз Аллаҳтан қорыққаны ушын оны тəрк еткен адамлардур.\n6. Аяқтан: Аллаҳтан қорыққан адам бузғыншы жолдан жүрмейди, Аллаҳқа итаат жолында адымлайды. Илим, мǝрипат ҳəм жақсы қулқ үйрениў мақсетинде алымлар ҳəм салыҳ адамлар мəжилисине барады.\n7. Итаатта: Аллаҳтан қорыққан адам жалғыз Аллаҳ разылығы ушын оған итаат етеди. Жүзекиликтен, инсанларға ѳзин ҳəм ислерин кѳз-кѳз етиўде ҳəм еки жүзлиликтен сақланады.\nАбу Ҳомид Ғаззолийнинг “Мукошафатул қулуб” китабынан.\n138 мәрте оқылды


18 июль 2016, 16:00\nЖорий йилнинг 12 июль куни Ўзбекистон мусулмонлари идораси тасарруфидаги 9та ўрта махсус ислом билим юртларида 2016-2017 ўқув йили учун қабул имтиҳонлари бўлиб ўтди. Диний таълим муассасаларида 2016-2017 ўқув йили учун қабул имтиҳони натижалари Ўзбекистон Республикаси Вазир Маҳкамаси ҳузуридаги Дин ишлари бўйича қўмита томонидан эълон қилинди, деб ёзмоқда "Qalampir.uz" нашри.\nУнга кўра, қабул имтиҳонлари икки босқичда ўтказилган бўлиб, биринчи босқичда “Она тили” фанидан диктант, иккинчи босқичда “Маънавият асослари”, “Чет тили”, “Тарих” фанлари бўйича тест синов шаклида бўлиб ўтди.\nҚабул имтиҳони натижалари жорий йилнинг 15 июль куни эълон қилиниб, имтиҳон натижаларига кўра энг юқори балл тўплаган абитуриентлардан 204 нафари ўрта махсус ислом билим юртларига ўқишга қабул қилинди.\nМаълумот учун, 2016-2017 ўқув йили учун ўрта махсус ислом билим юртларига жами 1313 нафар абитуриент ҳужжат топширган бўлиб, шундан 203 нафари аёл-қизлар билим юртига тўғри келади.\nЯнгиликлар » Жамият » Ўзбекистонда Диний таълим муассасаларига қабул имтиҳонлари натижалари эълон қилинди\n16:35 Рўзадор ювинса, рўзаси очиладими? деган саволга аниқ жавоб\n16:52 Вазирлар Маҳкамаси хорижий валютани сотишга оид янги қарорни қабул қилди\n23:50 Россия фуқаролигини қабул қилишни хоҳловчилар учун имтиҳонлар бошланди\n16:26 ОТМларга 663 мингдан зиёд абитуриентлар ҳужжат топширди


9 МАЙ — ҒАЛАБА КУНИ - Ўзбекистон овози газетаси\n9 МАЙ — ҒАЛАБА КУНИ\n· Эл-юртимизнинг асл фарзандлари беш йил давомида мардона жанг қилиб, ёвуз душманни тор-мор этган, мислсиз талафотлар эвазига эришган шон-шараф айёмидир.\n· Инсоният тарихидаги энг даҳшатли бу урушда бир ярим миллиондан ортиқ Ўзбекистон фуқароси қатнашган. Уларнинг ярим миллиондан зиёди ҳалок бўлган, 133 минг нафарга яқини бедарак йўқолган. 60 мингдан ортиқ ватандошимиз эса урушдан ногирон бўлиб қайтган.\n· Ўзбекистонлик 120 мингдан зиёд аскар ва офицер жанг майдонларидаги жасорати учун жанговар орден ва медаллар билан мукофотланган. Уларнинг 280 нафари Совет Иттифоқи Қаҳрамони, 82 нафари учала даражадаги «Слава» орденига сазовор бўлган.\n· Юртимиздан жанг майдонларига 2 мингдан зиёд самолёт, кўплаб қурол-яроғлар, ҳарбий-санитария поездлари, юзлаб дала ошхоналари, палаткалар, улкан миқдорда озиқ-овқат, кийим-кечак ва бошқа маҳсулотлар етказиб берилган.\n· Ўзбекистон аҳли уруш ҳудудларидан кўчириб келтирилган 1 миллионга яқин инсонга бошпана бериб, ўз нонини улар билан баҳам кўрди. Айниқса, ота-онаси, оиласидан жудо бўлган 200 минг нафар бегуноҳ болаларни «Сен етим эмассан!» деб бағрига босиб, меҳр-мурувват кўрсатди...


Туркий ва суғдийларнинг Шарқий Туркистон воҳалари ва Хитой билан муносабати\nИпак йўли хитойликларни на фақат Даван (Фарғона)га, балки бутун Ўрта Осиёга қизиқишини кучайтирган. Шу боис Хитой императорлари ўз сайёҳлари (Сон Юн, Сюан Цзян, Хой Чао кабилар)ни Ўрта Осиёга йўллаб, улар орқали маълумотлар тўплаган.\nХитой - Суғд савдо муносабатлари мил. авв. IV - III асрдан ўрнатилган эди. Айни шу даврдан Шарқий Туркистонда тижоратчи муҳожир суғдийларнинг колониялари пайдо бўлди. Бу жараён кейинги асрларда яна тезлашди. 197 йилга оид суғдий мактублар тўплами “Кўхна хатлар”да (2-хат) Хитойнинг Лоян (суғдча s’r - Сарағ) ва Чанъан (суғдча ’wmtn - Ахумтан)дан то Цзюцюан (суғдча cwc’n - Чучан)гача боғлаган ҳудудда жойлашган суғдийларнинг колониялари ҳақида маълумотлар учрайди.\nИлк ўрта асрлар, 350 йилларгача суғдий савдо манзилгоҳлари асосан тижорат мақсадларида барпо этилган бўлса, 350-750 йилларда бу манзилгоҳлар аҳамияти сиёсий, иқтисодий ва маданий даражага кўтарилди. Э.Г. Пулейблэнк: “Улар (суғдийлар) нафақат моҳир савдогар, балки мусаввир, ҳунарманд ва янги дин тарғиботчиси эди. Суғдийлар Марказий Осиёга тарқалиб, Ипак йўли бўйлаб жойлашиб, Хитойнинг ички вилоятлари ҳамда кўчманчилари орасига кириб бордилар. Шулардан бири суғдийларнинг туркийларга цивилизацион таъсири эди” деб, таърифлайди.\nV аср 20-50 йилларида Шимолий Вэй (386-550) сулоласи ҳукмдорлари Ўрта Осиёга - Эфталлар ҳузурига уч бор элчилар юборган. 425 йилдаги миссияга Ван Эншен ва Хэй Ван, 437-438 йилларда Туе Юань ва Шао Мин, 444-453 йилдаги миссияга Чжечжиба бошчилик қилган. Бу элчилар Суғд пойтахти Самарқанд ва ихшидлар қароргоҳи Маймурғга ташриф буюришган. Элчиларнинг ҳисобати эса кейинги алоқалар учун муҳим ҳсобланган. Хусусан, суғдийларда тужжорлик маҳорати эрта шаклланиши ҳақида Хитой императори Ян-ди (605-617)нинг элчиси Вэй Цзе ўз ҳисоботида: Самарқанднинг “барча аҳолиси асл савдогар, ўғилларини беш ёшга тўлгандан савдога ўргатадилар. Бола ўқишни бошлагач, уни савдо ишларидан таълим олишга соладилар. Нафъ кўриш аҳолисининг кўпчилиги томонидан қадрланади” деб, ёзган эди. Шу хислат суғдийлардан туркийларга ва айниқса, уйғурларга ўтди. Бунда асрлар давомида Ўрта Осиё ва Шарқий Туркистон аҳолиси орасидаги ягона этномаданий макон, ўз таъсирини кўосатган эди.\nТурк хоқонлиги қарор топишига Ганьсудаги суғдий манзилгоҳларнинг вакиллари астойдил ҳаракат қилганлар. Улар жануб, шарқ ва шимолга йўналган савдони ўз қўлларига олган эдилар. Турк хоқонлиги Хитойнинг Суй сулоласини мағлуб этиши, суғдийларнинг Кумул шаҳри яқинидаги Хами вилоятини назоратга олишга ва у ерда хоқонлик бошқарувини жорий этишга имкон берган. Самарқандлик Кан Суми Ордосдаги Бэйан округи губернатори- духу-фу лавозимига тайинланган. Бу ҳудудларга Суғддан муҳожирларнинг келиши давом этган. 630 йилда “улуғ сардор” бухоролик Ан Тухан 5 минг суғдийни шимолий Хитойга олиб келиб жойлаштирди. VII асрнинг 2- ярмида самарқандлик Кан Ян-тян гуруҳи Тарим сойи шарқдаги Лоб Нор кўли атрофидаги ташландиқ шаҳарга ўрнашиб, бу ерда учта қишлоқни бунёд этди. Улардан бири Путаочэн – Узумзор деб аталган. Узум ва май p’u-tao хитой ва япон тилларига суғдий bu-dav (аниқроғи ww) орқали кириб борди. VII асрдан сўнг суғдийлар нуфусини янада оширди. Дуньхуандан топилган ҳужжатларда VII -VIII асрларда Лоб Нор кўли жанубида тўртта суғдийлар шаҳри бўлганлиги айтилади. Суғдийлар карвон йўллари бўйлаб яна ўнлаб шаҳар ва қишлоқларни бунёд этдилар. Асосий манзилгоҳлари стратегик аҳамиятга эга Ордос ва Шанси ўлкалари оралиғидаги Лучжоу, Личжоу, Ханчжоу, Сайчжоу ва Ичжоуда жойлашди. Жумладан, Култегин битиктошининг 24 қаторида : sekiz jegirmi jashima alti chub \_ sogdaq\_... tapa suladim – “ўн саккизинчи йилда мен олти суғд ўлкасига юрдим”, деб ёзилган. Бу “олти суғдийларга қарашли вилоят”лар гарчи Турк хоқонлиги таркибида бўлса ҳам, уларнинг ҳавфсизлиги мақсадида Турк хоқонлари у ерга ўз ҳарбий кучларини юбориб турган. Бу шаҳарлардаги суғдий савдогарлар хитой савдогарлари билан рақобат қилиб, уларнинг савдо ишига ҳам ижобий таъсир этишгн.\n603 йилда Турк хоқонлиги Шарқий ва Ғарбий қисмларга бўлингач ҳам муҳожир суғдийлар Шарқий Турк хоқонларига хизмат қилди. Жумладан, Ан (бухоролик) Суй-цзе Дулан-хоқоннинг сарой маслаҳатчиси бўлган эди. Бу даврда суғдийлар туркийларнинг на фақат иттифоқчиси, балки таркибий қисмига айланди. 607 йилда Хитой жосуси Ли Пэн ўз саройига жўнатган номасида: “ Турклар соддадил бўлганликлари учун узоқни кўролмайдилар ва улар орасига нифоқ солиш мумкин. Аммо улар ичидаги кўплаб суғдийлар ўта айёр ва муғомбирдирлар. Ўшалар туркларга ўргатиб, йўналтириб туради” деб, ёзган эди. Чунки суғдийлар Турк хоқонлигининг мустақил сиёсат юритиши ва минтақада етакчи бўлиб туришидан манфаатдор эди.\nСуғдийлар учун Хитой билан савдо қилиш осон кечмаган. Хоу Жэн-чжининг ёзишича Хитой маъмурлари тужжорларга нисбатан: “тўлов йўқ, савдо йўқ, тўлов бор-савдо бор” сиёсатини олиб борган. 630 йилда хоқонлик таназулга учраб, минглаб суғдий ҳунарманд, савдогар ва деҳқонлар хитойликлар томонидан асир олиб кетилган. Жойлардаги суғдийлар эса Хитойга солиқ тўлашга мажбур этилган. 691 йилда Шарқий Турк хоқони Қапоғон (Мочжо) хоқон Хитой девори нариги томонидаги суғдийларни қайтариш мақсадида ҳарбий куч ишлатиб, асирларнинг авлодларини олтмиш йиллик (631-691йй.) тутқинликдан сўнг ортга қайтарди. Бу туркий ва суғдий биродарлик намунаси эди. Аммо кейинчалик Тан императори Тай-цзун (Ли Шимин) (726-749) суғдий муҳожирлар яшайдиган айрим ҳудудларни яна эгаллади. Суғдийлар эса барча вазиятларнида ўз фаолиятларини давом эттиришга ҳаракат қилаверганлар.\nУйғур хоқонлиги давридаги акс аксарият пойтахт шаҳарлар Ўрта Осиё шаҳарсозлик маданияти услубида бунёд этилишида суғдийларнинг катта хизматлари бўлган. Жумладан, пойтахт Ўрдўбалиқ, Баёнчўр хоқон(747-759) Селенга бўйига қурдирган Бойбалиқ, Буғу хоқон (759-779) нинг Урхун дарёси бўйидаги Балиқ, Уйғурбалиқ, Қораболғасун шаҳарлар, Хангай қароргоҳи ва Тувадаги шаҳар қалъалари қад ростлади. Хемчик ва Улуғ Хем (Енесей) водийларида Элтутмиш Билга хоқон буйруғи билан 750-751 йилларда хакаслардан ҳимояланиш мақсадида суғдлик меъморлар ва қурувчилар томонидан Ўрта Осиё анъанасида мудофаа девори тикланиб, бу шаҳар Кемижкет деб номланди. Барча шаҳар - қўрғонлар кенг мудофаа деворлари билан ўралиб, қўрғонлари ичидаги қалъаси учун алоҳида девор тортилган. Шаҳарлар атрофида эса Ўрта Осиё шаҳарсозлик услубига хос боғлар бунёд этилган. Жумладан, Қораболғасун “шаҳар аҳолиси турклар ва оловга топинувчилар (зардуштийлар – А.О.) ҳамда зиндиқ (монувий)лардан иборат” бўлган. Дунгхуандаги 13 та суғдийлар қишлоғида ҳам оловга сиғиниш ибдатхоналари бўлган. X асрда ҳам Турфондаги бешта “бектегин” қишлоғи суғдийларга тегишли бўлиб, аҳолиси христиан, зардуштий ва сабий (моний ёки буддавий) динига эътиқод қилган. Бу минтақадаги диний муроса ва бағрикенгликдан далолат берарди.\nVI асрда ёзилган “Вэй шу” солномасига кўра, суғдийлар ерли рузие (юэчжи)лар, саклар ва турклар билан этник қариндош бўлиб, уларнинг азалий ватанлари Орол ва Каспийнинг шимолий соҳиллари бўлган. Бундай яқинлик турк-суғд симбиози учун муҳим омил ҳисобланган. Хитой императорларининг туркийларни қарам қилишга қаратилган сиёсатини барбод бўлишида ва хоқонликларининг мустақил сиёсат юритишида суғдий маслаҳатчилар катта ўрин тутган дейиш мумкин.\nХитой ичкарисида муқим қолган суғдийлар Хитой иқтисоди ва маданияти ривожига ҳам таъсир ўтказди. Хитой пойтахти Чанъан (Сиан)га ўтиладиган йўл - Хэси коридори Гансу ўлкасидаги энг қулай жой бўлиб, бу ердаги савдо даромади асосн ҳудуд хавфсизлигига сарфланган. Хэсини Хитой тарихчиси Ли Минвэй: “ўзига хос мустақил ёки ярим мустақил, барқарор ҳудуд” деб, таърифлайди. Бу ердаги Гуочжоу (Анси), Сучжоу (Жючюан), Шачжоу (Дунгхуан), Ганчжоу (Чжангъе), Лянгжоу (Увэй) ва Ланчжоу (Гансунинг маркази) каби туманларда аксарият суғдийлар яшаган. Бу ҳудуд урушлардан ҳоли этилиб, савдо қилишга имконият яратилган. Хитой тарихчилари Ванг Чжэнгъя, Гуан Лянжи, Ли Минвэй, Чэн Айчжу, Жин Юэ кабилар: “Хитой ва Ғарб ўртасидаги алоқаларда сак, хун, суғдий, рузеи (юэчжи), турк ва уйғурлар ниҳоятда катта ҳисса қўшганлар. Саклар Евроосиё шимолий савдо йўлини илк бор очган халқ ҳисобланса, суғдийлар мил. авв. V асрдан то мил. Х асргача, тахминан 1500 йилда Ипак йўли орқали олиб борилган алоқаларнинг ривожланишига беқиёс ҳисса қўшганлар” деб, ёзадилар. Суғдийлар ва туркийларнинг Хитой тарихидаги иштироки минтақанинг кейинги тақдирини белгилаган.\nСуғдийлар яшаган йирик марказ Дунгхуан - Друан ҳақида Ли Минвэй “Суйтан сичоу чжилу” асарида : “Дунгхуан вилоятидаги 13 та қишлоқдан бири Сунгхуа деб аталади”. Вэй (220-265) ва Цзин (317-425) сулолалари давридан то 534 йилгача Увэй шаҳрида суғдийлар сони бир неча баробар кўпайишига Вэй сулоласининг уларга яратган имтиёзлари сабаб бўлган. Дунхуандан Ўрта ер денгизигача учта савдо йўналиш бўлиб, буларнинг шимоли Хамидан, марказий Турфондан ва жанубий Дунхуандан бошланган.\nХитой ҳудудидаги муҳожир суғдийлар савдодан ташқари маъмурий ва ҳарбий соҳаларга ҳам жалб этилган. Хитой императоринига хизмат қилган самарқандлик отлиқ қўшин бошлиғи Фаданинг ўғли Канг Можанинг Лоянгдаги қабр устидаги ёзувда, у ҳарбий жасорати учун мукофатлангани ёзилган бўлса, “Суйшу” солномасига кўра, бир миллионлик Чанъан аҳолисининг 50 минга яқини муҳожирлар, жумладан, суғдийлар эди. Улар “Чжаоу жю шин ху” – “ тўққиз ўлка хулари” деб номланган. Бу маълумотлар суғдийларнинг нафақат Турк хоқонлиги, балки Хитой тарихида ҳам ўринлари бўганлигини исботлайди.\nТан даври Хитой тарихида асли бухоролик Ан Лушаўахси алоҳида ўрин тутади. Киданлар билан курашаётган Ан Лу-шан ва унинг сафдоши Ши Чао-илар 755 йилда императорга қарши ўз қўшинини ташлаб, Кайфин, Лоян ва Чанъан шаҳарларини эгаллайди. Император Сичуан “варварларини варварлар қўли билан енгиш” усулида бу исённи кўманчилар ва Уйғур хоқонлиги ёрдамида 762 йилда бостиришга эришди. Бу хизматлари учун Тан маъмурлари уйғурларга савдо соҳасида имтиёзлар берган. Шу баҳонада суғдийлар ўзларини уйғур деб атаб, бу имтиёзлардан унумли фойдаланишган. Бу эса суғдийларнинг уйғурлашувига ва минтақа этномаданиятига ўз таъсирини кўрсатган.\nХитой бозорларида туркийларнинг чорва маҳсулотларига, суғдийларнинг отларига, Хўтан яшмасига талаб кучли эди. 607 йилда 3000 (уч минг) отга 13000 (ўн уч минг) ўрам ипак тўланган. 763-779 йилларда уйғурлар Хитойга 100 минг от етказиб, ўрнига 1 млн ўрам ипак олиб, ҳар бир от баҳосини 10 ўрамга баҳолаган.VII аср охири – VIII аср бошларида эса битта отга 50 ўрам ипак мато тўланган. Бир ўрам ипак мато 20 суғдий драҳм баҳоланган. Самарқандда эса бир ўрам ипак мато 28 драҳмга сотилган. Бу эса Суғднинг ўзида ипак ишлаб чиқаришни кўпайтиришга сабаб бўлган. Суғд ипагини эса асосан кўчмнчи туркийлар харид қилган. Суғд ўзининг чит, жун ва шойидан тикилган кийим-бошларини, чарм ва ёғоч маҳсулотлари, металл ва суякдан ясалган буюмларини ҳам туркийларга арзонга сотган. Хорижга эса қимматбаҳоларга олтин зебу зийнати ва тақинчоқлар, оқ марварид, новшодил, гилам ва сўзаналар чиқарилган. Ўзига хос Суғд ипак безаклари Тан сулоласи даврида (618-906) “Ўрта Осиё усулли” хитой матоларида ўз аксини топган. Бу ҳам суғдийларнинг соҳадаги ютуғи эди.\nМуҳожир суғдийлар Суғддаги қавмдошлари билан алоқада бўлганлиги II-IV асрларга оид “Кўҳна хатлар”да ўз аксини топган. Бу мактублар Н. Симс-Вильямс фикрича, 313 (314) йилларда ёзилиб, Самарқандга жўнатилган, аммо манзилга етиб келмаган. Мактубларнинг 1-сида Минай онаси Чатисга ўз аҳволи ҳақида, 2-си Нанай Канакнинг Варзакка номаси, 3-си Нанайдотга Шайон исмли қиздан нома ва 5-си савдогар Аспандотнинг Фрихватавга номаларидир. Бошқа бир 639 йилга оид ҳужжат Турфондаги Чинончканд бозорида самарқандлик савдогар Вахшубирт Тўдак ўғли ва хитойлик роҳиб Йон-Сийон Ута ўғлига Упачаҳ исмли чўрининг сотилишига бағишланган. Мактубда Упачаҳнинг Туркистондан эканлиги таъкидланаган. Туркистон эса Турк хоқонлиги тассарруфидаги Ўрта Осиё эди.\nVII-VIII асрларда Суғдда Турк хоқонлиги даврида ўзлаштирилган Хитой намунасидаги тангалар зарб қилинди. Бу V-VII асрлардаги Ўрта Осиё ҳудудида эфалийларга ҳарбий ўлжа сифатида келтирилган сосоний тангалари ўрнини эгалай бошлади. VII аср иккинчи ярмидан Суғд ва Чочда танга зарб қилиш марказлари шаклланди. Бу тангалар Тан сулоласи тангалари стандартидаги бронза тангалар бўлиб, минтақада асосий муомала воситасига айланди. Суғдийлар уларни хитойча fen-piuen - “фен” - pn (y) - “пан(и)” ва туркийлар pun - “пунг” деб аташган. Бу пул бирлиги Муғ тоғи архивининг Б 27 рақамли ҳужжатида: (1)… sgty 20+4+3 pny (2)… |n|w’ sg|ty| 20+20 pny ds’ sgt-... - “(1)... ўтган (ой), 27 пани- (2)... тўққизинчи ўтган (ой), 40 пани – ўнинчи ўтган (ой)” каби жумлаларда учрайди.\nVIII аср бошларига оид Муғ архивининг В-17 ҳужжати - Панч вилояти ҳокими Деваштичнинг Хохсар ҳокими Афарунга мактубининг 12-13 қаторларида: “ (12) rtcnn ’sky-s’r tym -r ’sp’ w’z wyw wn ZY (13) cy-n…- юқори томондан кўплаб турк (хун) ва хитой (чин) қўшинлари етиб келди” дейилса, В-18 ҳужжатининг 8-11 қаторларида: “tm mrts’r ’z-w’rt (9) yw’r ZY MN w’nkw ’snt L’ kwny-’ ZY ZKw cy-n ’stkw cntn (10) kyZY w’nkw prstyw MN ’-tywy pyrnmstr ’tsw ’kw ’-’nw s’r ’z-nt (11) w’c – Ҳеч қандай ўзбошимчалик қилмагин. Ўзим аввал сенга юборган Хитой чопарини хоқон олдига элчи қилиб юборишни буюрган эдим. Энди юборма” каби Панч вилояти ҳокими Деваштичнинг Афарунга кўрсатмалари келтирилган. Мактублар Суғдга Хитойнинг амалий ёрдам бўлганга эмас, балки Хитой томонидан ҳайрихоҳлик мақсадида вакиллар юборилганига ишора қилади. Хитойнинг араб истилоси даврида Ўрта Осиё сиёсатига деярли кузилмайди. Деваштич бу мактубни Гуракнинг укаси Афарунни тинчлантириш учунгина юборган холос. Шу боис йўлланган мактуб мазмунидан якуний хулоса чиқариш мураккаб.\nХулоса қилиб айганда, туркийлар ҳамда суғдийларнинг яқин қўшни Хитой билан алоқалари серқирра бўлиб, ўзига хос иқтисодй ва сиёсий жараёнлар билан кечган. Бу эса Марказий Осиё минтақасининг кўп асрлик тарихий тараққиётида муҳим ўрин тутган. Минтақа халқларинг кўп асрлар тақдирига ўз таъсирини кўрсатган.\nкатта илмий ходими, фил. ф. н. А. Отахўжаев


Ўзбекистон қишлоқ хўжалиги ерларини сув билан таъминлашни яхшилаш ниятида\n19 Iyul 23:25 / Published in Иқтисодиёт\nЎзбекистон қишлоқ хўжалиги ерларини сув билан таъминлашни яхшилашни режалаштирмоқда\nЎзбекистонда қишлоқ хўжалиги ерларини сув билан таъминлашни яхшилаш бўйича чора-тадбирлар белгиланди. Бу насос станцияларини модернизация қилиш орқали қишлоқ хўжалиги инфратузилмасини яхшилаш масалаларини ҳал қилиш учун йиғилган Ўзбекистон Президенти Шавкат Мирзиёев билан учрашувда муҳокама қилинди.\nДавлат раҳбари матбуот хизматининг хабар беришича, мамлакатда 1687 насос станцияси мавжуд. Шундан 299 таси эскирган, натижада 80 минг гектар ер фойдаланилмай қолган, 607 минг гектарда сув таъминоти ёмонлашган. Ушбу станцияларни модернизация қилиш учун 700 миллион евро керак бўлади. Биринчи босқичда Сурхондарё, Қашқадарё, Самарқанд, Навоий ва Бухоро вилоятларидаги 95 та насос станциясини 146 миллион евро миқдоридаги ташқи кредит ҳисобидан модернизатсия қилиш режалаштирилган.\nЙиғилишда ушбу ё‘налишда амалга ошириладиган чора-тадбирлар белгиланди.\nСув хўжалиги вазирлигига ускуналар сотиб олиш бўйича тендерларни ўтказиш ва йил охирига қадар қурилишни бошлаш топширилди.\nМаҳаллий корхоналар модернизация қилиш учун зарур бўлган 86 турдаги насос ускуналарининг 15 тасини ва 80 та электр моторларининг 20 тасини ишлаб чиқаради. Давлатимиз раҳбари ускуналарни сотиб олишда ушбу омилдан кенгроқ фойдаланиш зарурлигини таъкидлади.\nЛойиҳа доирасида 40 минг гектар эрни муомалага қайтариш ва 315 минг гектар майдонда сув таъминотини яхшилаш режалаштирилган. Хусусан, суғориш ҳажми Бухоронинг 3 та туманида ва Навоий вилоятининг 3 та туманида, Қашқадарёнинг 5 та туманида, Самарқанднинг 6 та туманида ва Сурхондарё вилоятининг 11 та туманида, жами 28 та туманда кўпаяди.\nБош вазир ўринбосари ва вилоятлар ҳокимлари зиммасига сув таъминоти яхшиланадиган жойларда гектаридан камида 50 миллион сўмдан ҳосил етиштириш дастурини қабул қилиш ва шу асосда 80 минг кишини доимий иш билан таъминлаш вазифаси юкланди.\nПрезидент таъкидлаганидек, лойиҳа қамраб олган эрларда сувни тежайдиган технологияларни жорий этиш орқали сув сарфини 40% га камайтириш ва қўшимча 20 минг гектар ер майдонларини фойдаланишга топшириш мумкин.\nНасос станцияларига хизмат кўрсатиш, улар учун ўқув курслари ва семинарлар ташкил этиш бўйича мутахассисларнинг малакасини ошириш зарурлиги таъкидланди.\nҚашқадарё вилоятининг Ғузор туманида яқинда таъмирланган «Дўстлик» насос станцияси мисол сифатида қайд этилди. Уни модернизация қилиш натижасида 11 минг гектар эрнинг сув таъминоти яхшиланди, эксплуатация харажатлари 300 миллион сўмдан 100 миллион сўмгача камайди ва йилига 8 миллион киловатт-соат электр энергияси тежалади.\nМасъул шахсларга лойиҳа устидан тизимли назорат ўрнатиш, маблағлардан самарали фойдаланишни таъминлаш бўйича кўрсатмалар берилди. Ҳар бир насос станциясини кластерларга улаш ва лойиҳани амалга оширишнинг барча босқичларида уларнинг иштирокини таъминлаш муҳимлиги таъкидланди.\nЙиғилишда вазирлар ва вилоят ҳокимлари келгуси ишларнинг кутилаётган натижалари тўғрисида маълумот тақдим этдилар.\nTagged under: ЙИҒИЛИШ, ПРЕЗИДЕНТ, СУВ ТАЪМИНОТИ, СУҒОРИШ, усуллар\nGEFF дастурлари: тадбиркорлар биринчи кредитларни олмоқда


Жаҳон чемпионати-2014 учун Бразилияда 83 та машғулотлар базаси тайёрланди / CHAMPIONAT.asia\n19:08Аленичев: "Моуриньо - ўз ишининг мухлиси" 0 18:58Олий лига. "Пахтакор" Бухорода ғолиб бўлди 31 18:56Олий лига. "Бунёдкор" "Шўртан"га 3та гол урди 2 18:53Айбек Нурбоев: "Олий лига чиққанимиз билан барчани табриклайман" 3 18:53Олий лига. 25-тур. "Қўқон-1912", "Бунёдкор" ва "Пахтакор" ғалаба қозонди 240 18:45"Барселона" жорий мавсум футболчиларнинг маоши учун жуда катта пул сарфлайди 2 18:36Криштиану Роналдунинг ўғли отаси услубида гол урди (видео) 4 18:25АПЛ. 6та гол киритилган ўйинда "Челси" "Уотфорд"дан устун келди 56 18:13ЛаЛига. "Леванте" ҳамда "Хетафе" ўртасидаги баҳс якунланди (+ФОТО) 2 18:12АПЛ. 5та ўйинда бошланғич таркиблар маълум 8 18:06РФПЛ. Ўзбек дербисида дуранг қайд этилди 4 18:04Нўъмон Ҳасанов: “Ҳақиқий дербига хос ўйин бўлди” 10 18:00Илҳом Мўминжонов: “Камчиликлар устида ишлашда давом этамиз” 11 17:53Педро "Челси" тарихидаги 8000-голни урди (+видео) 3 17:44ФИФАнинг "The Best" маросими қаерда ўтишини биласизми? (+ФОТО) 8\nЖаҳон чемпионати-2014 учун Бразилияда 83 та машғулотлар базаси тайёрланди\n30 окт 12:20\nБразилия спорт раҳбарияти Жаҳон чемпионати-2014 мусобақасига тайёргарлик кўриш ва 32 та мамлакатдан келадиган жамоани қабул қилиш мақсадида 83 та машғулотлар базаси тайёрлади, деб хабар беради O Globo.\nБразилия спорт вазирининг таъкидлашича, Аргентина ва АҚШ терма жамоалари Жаҳон чемпионатига қайерда тайёргарлик кўришни аниқлаштириб бўлишган. Улар Белу-Оризионтидаги ва Сан-Паулудаги базаларни танлашган.\nКўпчилик жамоалар машғулотлар ўтказиш учун базаларни январь ойидан кейин танлашни режалаштиришган. Эслатиб ўтамиз, аксарият катта базалар “Крузейро”, “Коринтианс” ва “Сантос” каби клубларга тегишли.


Бу Самарқанд аҳли фойдасига қарор чиқарган ва унинг шарафи билан шаҳар аҳли Ислом динига киргани ҳақидаги буюк бир маҳкама тарихидир. Мусулмон ва ғайридинлар орасида ҳар қандай вазиятга қарамасдан Ислом адолатига далил бўлган Ислом тарихининг ёрқин саҳифаларидан бири ҳамдир.\nМаълумки, Самарқанд – Марказий Осиёнинг гўзал шаҳарларидан бири. Ислом келишидан олдин бу ўлка аҳолиси мушрик эди. Уларнинг бутлари тошдан ясалган бўлиб, қимматбаҳо тошлар безаб турарди. Бутларга сиғиниш жойи тоғлар ораси эди. Бу олий коҳинлар сиғиниши учун мўлжалланган жой, ундан ташқари, Самарқанд марказида ҳам сиғиниш учун майда-чуйда жойлар кўп эди.


2015 йилнинг «энг-энг» машиналари - - - www.Voydoda.com - Развлекательный портал -\n04 Янв 2016(02:06)\nЭнг арзон – “Bajaj Qute”. Ҳиндистоннинг “Bajaj Auto” фирмаси маҳсулоти Ҳиндистоннинг яна бир автомобили “Tata Nano”дан энг арзон автомобиль унвонини тортиб олди. Ички бозорда янги машина деярли икки минг долларга тушади («Нано» – камида уч минг долларга).\n“Bajaj” янги маҳсулотини дунёнинг 16 мамлакатига экспорт қилишни режалаштирмоқда.\nЭнг қиммат – “Ferrari 290 MM”.\n2015 йилнинг энг қиммат машинаси 1956 йилда “Формула-1”нинг беш карра чемпиони Хуан-Мануэл Фанхио учун ишлаб чиқарилган “Ferrari 290 MM” пойга автомобили бўлди. У “RM Auctions” аукционида 28,05 миллион долларга сотилди.\n“290 MM” моделида атиги тўрт дона машина чиқарилган бўлиб, у дунёдаги энг қиммат машиналар орасида иккинчи ўринни эгаллади: биринчи ўринда 1962 йилда ишлаб чиқарилган “Ferrari 250 GTO Berlinetta” туради. У 2014 йил августида “Bonhams” аукционида 38,115 миллион долларга сотилган.\nЭнг дрифтер хот-хэтч – “Ford Focus RS”.\nЯнги “Focus RS” тўлиқ тортувчи ва энг тезюрар “RS” моделидир. Дрифт-режим барча ғилдиракларга тортиш кучини тенг тақсимлаб беради.\n“Focus RS”ни 350 от кучига эга турбо мотори ҳаракатга келтиради (4,7 сонияда тезлигини соатига 100 километрга етказа олади).\nЭнг "қайноқ" хэтчбек – “Mercedes-AMG A45”.\n2015 йилда А-классидаги “AMG-версия” дунёдаги энг кучли хот-хэтч номини қайтариб олди – икки литрли турбомотор янгиланишдан сўнг 381 от кучига эга бўлди. Машина 4,2 сония ичида соатига 100 километр тезликка чиқади.\n“A45 AMG” илгари ҳам энг кучли хот-хэтч ҳисобланар, лекин кейинроқ ўрнини 367 от кучига эга двигателли “Audi RS3”га бўшатиб берганди.\nЭнг секинюрар – “Google”нинг ҳайдовчисиз автомобили прототипи .\n“Google”-мобиль бежизга бу номга эга бўлмади – ўтган ойда полиция автомобилни жуда секин ҳаракатланганлиги учун тўхтатди.\nМаълум бўлишича, полициячи унинг тажриба машинаси эканлигини билмаган. Машина тезлиги атайлаб соатига 40 километрдан ошмайдиган қилиб ишланган.\nЭнг ҳашаматли – “Rolls-Royce Dawn”.\n“Rolls-Royce”нинг асосий янгилиги ва 2015 йилнинг энг ҳашаматли автомобили – тўрт ўринли “Dawn” кабриолети. Оҳиста очиладиган йиғма том 22 сония ичида овозсиз йиғилади. Аудиотизим 16та динамикдан иборат, тепловизор ускунаси йўлдаги одамлар ва жониворларни ажрата олади.\n“Rolls-Royce” 6,6 литрли 563 от кучига эга V12 мотори билан жиҳозланган.\nЭнг узун – “Mercedes-Maybach Pullman”.\n“Mercedes-Maybach” туркуми 2015 йилда “Pullman” модели билан бойиди. Унинг ўлчами машинани йилнинг энг узун машинасига айлантирди: узунлиги 6499 миллиметр.\nСалоннинг орқа қисмида тўртта ўриндиқ жойлашган (бир-бирига қарама-қарши ўрнатилган иккитадан ўриндиқ).\nЭнг кўп эшикли – “MINI Clubman”.\nИлгариги “Clubman”да орқа ўриндиққа ўтиш учун атиги битта ёрдамчи эшик бўлган бўлса, янгисига тўртта эшик ўрнатилди. Юкхонасида ҳам иккита эшик жойлашганлиги «Клабмэн»ни йилнинг энг кўп эшикли машинасига айлантирди.\nҲа, эндиликда унинг эшиклари олтитага етди.\nЭнг сўнгги – “Land Rover Defender”.\n«Деф» 2015 йилда ишлаб чиқаришдан олиб ташланган энг эски моделдир. “Land Rover” бу афсонавий машинани 67 йилдан сўнг “нафақа”га кузатди.\nУшбу фотосуратдаги икки миллионинчи машина аукционда сотилди уни қатарлик номаълум харидор ярим миллион еврога сотиб олди.\nЭнг экологик – “Toyota Mirai”.\nРасман ишлаб чиқариш бошланганидан сўнг “Toyota” “Mirai” модели учун бир ярим мингта буюртма қабул қилди. Бу автомобиль водородда юради.\nАвтомобилга сиқилган водород тўлдириладиган бак, ёқилғибўлинмаси ва электрмотор ўрнатилган. 153 от кучига эга двигателни водород ва кислороднинг ўзаро кимёвий реакцияси асосида пайдо бўлга қувват ҳаракатга келтиради.\nНюрбургрингдаги энг тезюрар – “Lamborghini Aventador SV”.\n«Авентадор»нинг “SuperVeloce”-версияси Нюрбургринг ҳалқасини 6 дақиқа 59,73 сония ичида айланиб чиқди.\nШу тарзда 750 от кучига эга “Aventador” Нюрбургрингдаги энг тезюрар автомобилга айланди.\nЭнг қудратли – “Koenigsegg Regera”.\nЖенева автосалонида баҳорда намойиш этилган “Koenigsegg Regera” гибриди йилнинг энг қудратли ва тезюрар автомобили деб эътироф этилди. Бу суперкар 1500 от кучига эга бўлиб, тезлигини 20 сония ичида соатига 400 километрга етказа олади.\n“Regera”га беш литрли V8 твин-турбо мотори, литийли батареялар ва учта электромотор ўрнатилган. Бундан ташқари, унда узатмалар қутиси йўқ.\nТеги: 2015 йилнинг «энг-энг» машиналари


Мажбурий пахта сафарбарлигидан ким бойимоқда? - BBC O'zbek\nМажбурий пахта сафарбарлигидан ким бойимоқда?\nЎзбекистондаги маҳаллий фаоллар ва халқаро инсон ҳуқуқлари ташкилотлари 2016 йилги пахта йиғим-терим мавсуми ҳам инсонларни мажбурий меҳнатга сафарбарлиги билан кузатилаётгани ҳақида хабар тарқатмоқдалар.\nБундан олдинги йилларда халқаро ташкилотлар ўз ҳисоботларида бу оммавий сафарбарликни "Ўзбекистон ҳукумати ўз халқини қул қилаяпти" деб таърифлаган.\nЎз ихтиёрига қарши меҳнатга мажбурланган инсонларнинг сони 1 миллиондан ортиқ деб айтилган.\nШифокорлар ўқитувчилар, давлат идора ва ташкилотларининг ходимлари, хусусий тадбиркорлардан далага чиқиб пахта териш ёки "пахта фонди" деб аталиб талаб қилинаётган маблағни тўлашни сўрамоқдалар.\n"Тошкентдаги "Ўрикзор" бозоридаги ҳар бир дўкондан 600000 сўм тўлашни талаб қилаётганлари ҳақидаги дўкондорларнинг ўзлари бир-бирлари билан суҳбатлашаётганларининг гувоҳим бўлдим", дейди мустақил журналист ва инсон ҳуқуқлари ҳимоячиси Малоҳат Эшонқулова.\nБу маблағларнинг ҳаммаси ҳам пахта мавсуми учун сарфланадими?\nМалоҳат Эшонқулова билан суҳбатни Би-би-си Ўзбек хизматининг Youtubeдаги каналида тингланг


Президент фармони: Тошкент шаҳрида бошқарувнинг янги...\n18.08.2018 10:12 0 3495\nТошкент шаҳрида бошқарувнинг алоҳида тартибини жорий этиш бўйича ҳуқуқий эксперимент тўғрисида Президент Фармони қабул қилинди. Бу ҳақда Адлия вазирлигининг «Ҳуқуқий ахборот» канали хабар берди.\nТошкент шаҳар ва унинг таркибига кирувчи туманлар ҳокимликлари бошқарув аппаратлари негизида тегишли ҳоким томонидан тузилмаси ва штатлари белгиланадиган ва ўзгартириладиган Тошкент шаҳар ва туманлар ҳокимлари девонлари ташкил этилди;\nТошкент шаҳар ҳокими ва унинг ўринбосарлари иштирокидаги давлат ҳокимияти ваколатларига эга бўлган ҳудудий идоралараро коллегиал органлар қисқартирилди.\nҲудудий иқтисодиёт, молия, қурилиш, уй-жой коммунал хизмат кўрсатиш, инвестициялар бўйича тузилмалар тегишлича Тошкент шаҳар ва туманлар ҳокимлари бўйсунувига ҳамда Тошкент шаҳар ва туманлар ҳокимлари девонлари тузилмасига ўтказилди.\nТошкент шаҳар каналлардан фойдаланиш ва уларга туташ ҳудудларни ободонлаштириш бошқармаси ташкил этилди.\nБошқарма жумладан, каналларни санитар тозалашни комплекс ва тубдан яхшилайди, каналларга туташ ҳудудларни санитар, экологик меъёр ва қоидаларга мувофиқ ободонлаштиради.\nТошкент шаҳар транспорт ва йўл-транспорт инфратузилмасини ривожлантириш департаменти ташкил этилиб, унга хусусан йўллар, йўл объектлари ва йўл-транспорт иншоотларидан фойдаланиш самарадорлигини таъминлаш учун йўл ҳаракатини ташкил этишнинг хавфсиз ва самарали дастурлари ва чизмаларини, шу жумладан, йўл ҳаракатини тартибга солиш тизимларини, замонавий интеллектуал ахборот-коммуникация тизимларини режалаштириш, лойиҳалаш ва жорий этиш юкланди.\nТошкент шаҳрининг бош режаси тасдиқлангунга ва пойтахтни архитектура жиҳатидан ривожлантиришнинг истиқболлари аниқ белгилангунга қадар Тошкент шаҳрининг эски шаҳар қисмида бузиш, реконструкция қилиш ва капитал қурилиш бўйича ишларни олиб бориш тақиқланади.\nФармонга кўра, Тошкент шаҳри ва туманлар ҳокимлари девонининг интерфаол порталлари яратилади. Портал орқали, жумладан фуқаролардан маҳаллий бюджетнинг муайян қисмини, шу жумладан, Тошкент шаҳрини ободонлаштириш ва фаровонлигини ошириш жамғармасининг маблағларини, Тошкент шаҳри облигацияларини чиқариш ҳисобидан жалб этилаётган маблағларни энг кўп овоз олган мақсадларга йўналтириш бўйича таклифлар олинади.\nХориж 19/02, 10:56\nАҚШнинг энг катта муаммоси нима?


16:28 21.06.2017 (Янгиланган 16:29 21.06.2017)\nСамарқанд ва Наманган вилоятларининг айрим жойларида дўл ёғиши мумкин\nТОШКЕНТ, 21 июн — Sputnik. Гидрометеорология маркази маълум қилинишича, 23-24 июнь кунлари Ўзбекистон бўйлаб ҳаво ўзгариб туради, баъзи жойларда ёмғир ёғади, момақалдироқ кузатилади. Шамол тезлиги 17-22 м/с гача кучаяди, деб хабар қилди UZ24.\nСамарқанд ва Наманган вилоятларининг айрим жойларида дўл ёғиши мумкин.\nFacebook / Шухрат Дадажанов\nҚорақалпоғистон Республикаси ва Хоразмда ҳаво ҳарорати кечаси 20-25 ва кундузи 31-36 даража иссиқ бўлади.\nСамарқанд, Жиззах, Сирдарё ва Тошкент вилоятларида ҳаво ҳарорати кечаси 22-27 ва кундузи 33-38 даражани ташкил қилади.\nБухоро ва Навоий вилоятларида ҳаво ҳарорати кечаси 22-27 ва кундузи 32-37 даража иссиқ бўлади.\nҚашқадарё ва Сурхондарё вилоятларида ҳаво ҳарорати кечаси 25-30 даража ва кундузи 23 июнь куни 42 даражагача исийди, 24 июнда 34-39 даражага етади.\nАндижон, Наманган ва Фарғона вилоятларида ҳарорат кечаси 20-25 даража ва кундузи 23 июнь куни 35-40, 24 июнда 30-35 даражани ташкил этади.


Хатолардан хулоса чиқармадик ёхуд икки термани бир вақтда бошқариш тўғрими? - Спорт UZ - Скачать музыку бесплатно новинки музыки 2016-2017\nҚатар пойтахти Доха шаҳрида давом этаётган Осиё чемпионати “С” гуруҳи 2-турида Ўзбекистон олимпия терма жамоаси ироқлик тенгдошлари билан ўзаро баҳс олиб борди. Афсуски, Жанубий Корея термасига мағлуб бўлганимиздан сўнг, Ироққа ҳам имкониятни бой бердик. Рио-де-Жайенрода ўтадиган Олимпия ўйинлари аввалгилари сингари биз учун яна армон бўлиб қолади.Мусобақа аввалида Самвел Бабаян шогирдлари олдига Рио-де-Жанейро шаҳрида бўлиб ўтадиган ёзги Олимпия ўйинларига йўлланмани қўлга киритиш вазифаси қўйилганди. Аммо, ОТЖ олдига қўйилган мақсадни уддалай олмади.Шу кунга қадар Олимпия ўйинларининг футбол бўйича мусобақаларига чиқиш учун терма жамоамизнинг барча уринишлари муваффақиятсиз якунланган эди. Бу сафар ҳам мазкур “қора анъана” давом этадиган бўлди.Энг қизиғи, ҳар сафар Олимпия ўйинлари йўлланмаси учун курашда ОТЖга Миллий терма жамоанинг бош мураббийлари тайинланган эди. Икки қайиқни бир вақтда бошқармоқчи бўлган мураббийлар эса ҳар сафар денгиз тубига "ғарқ бўлишган". Афсуски, Самвел Бабаян ҳам икки қайиқдан бирини денгиз сатҳида сақлаб қола олмади.Келинг ўтмишга бир назар солиб, қўлдан бой берилган Олимпия ўйинлари йўлланмаларига назар ташласак.1996 йил, АтлантаЎша пайтлардаги Миллий терма жамоамиз бош мураббийи Александр Иванков олимпия терма жамоасини ҳам ўз бошқарувига олди. 1995 йили бўлган саралаш баҳсларида Олимпия ўйинлари йўлланмаси қўлдан бой берилди.2000 йил, СиднейМазкур Олимпия ўйинлари “чиптаси” учун жамоани Виктор Борисов тайёрлаганди. 1999 йилги баҳсларда муваффақиятсизликка учраган Борисов ҳам бу вақтда икки кемани бошқарган эди.2004 йил, АфинаТўрт йилдан сўнг Борисов ҳамон жамоани бошқараётганди. Ўшанда ҳам мутахассис бир вақтнинг ўзида Миллий терма жамоа билан бирга эди. Аввалги муваффақиятсизликдан хулоса чиқармаган Борисов яна Олимпиада йўлланмасини қўлдан бой берди.2008 йил, ПекинМазкур Олимпия ўйинларида ҳам бизга иштирок этиш насиб этмади. Жамоани Рауф Инилеев саралаш баҳсларида бошқарди. Тажрибали мутахассис бир вақтнинг ўзида Миллий терма жамоани ҳам бошқариб бораётган эди. Тўртинчи марта Олимпия ўйинлари йўлланмаси кўкка совурилди.2012 йил, ЛондонВадим Абрамов ҳам икки термани бир вақтда бошқарган вақтлар эди. Афсуски, Абрамов ҳам кўпчилик ишончини оқлай олмади. Қўлдан бой берилган Олимпия ўйинлари йўлланмасини бугун алам билан эсга оламиз.2016 йил, Рио-де-ЖанейроАввалига Миллий терма жамоани қабул қилиб олган Самвел Бабаян ЖЧ-2018 турнирига саралаш баҳслариида барқарор ўйинлари билан кўпчиликнинг назарига тушиб қолди. Шундан сўнг, унга ОТЖ топширилди. Бироқ, аввалги хатолардан хулоса чиқарилмади ва биз яна Олимпия ўйинларидан қуруқ қолдик.Биз Осиё чемпионати олдидан терма жамоамизга катта баҳо бергандик. Чемпионликни кутган термамиз якунда хатто гуруҳдан ҳам чиқа олмади. Нега бугун мағлуб бўлдик? Нима сабабли ҳимояда бундай қўпол хатоларга йўл қўйилди? Таркибдаги футболчиларнинг деярли барчаси ўз жамоаларида асосий таркиб ўйинчилари саналади. Терма жамоа мураббйилари ўйинчларни учрашувга тайёрлай олишмадимикан? Кўпчилик ишқибозлар бу жамоани ўзбек футболи тарихидаги энг кучли олимпия терма жамоаси дея ҳисоблаётган эди. Лекин қайд этилган натижа сиз-у бизни қувонтирмади.Жавобсиз қолаётган саволлар жуда кўп. Афсуски, бу сафар ҳам Олимпия ўйинларини шунчаки телевизор орқали кузатамиз. Зоҳид Акрамов


Кипр офшор ҳудудида рўйхатдан ўтган компанияга қарашли корхона ФНҚИЗни 100 млн долларга сотиб олди – Kommers.uz\nБизнес\t2:50 | 22.5.22\nИнвестиция мажбуриятларидан ташқари, харидор бир қанча ижтимоий мажбуриятларни ҳам қабул қилади.\nКипр офшор зонасида рўйхатдан ўтган Belvor Holding Limited (собиқ Jizzakh Petroleum) компаниясига қарашли Sanoat Energetika Guruhi МЧЖ ХК Фарғона нефтни қайта ишлаш заводини 100 миллион долларга сотиб олди.\nЎзбекистон Давлат активларини бошқариш агентлиги ҳузуридаги UzAssets инвестиция компанияси «Фарғона нефтни қайта ишлаш заводи» МЧЖ устав фондидаги UzAssets’нинг 100 фоиз улушини 100 миллион долларга сотиш тўғрисида мамлакат нефть ва газ соҳасидаги энг йирик хусусий корхона Sanoat Energetika Guruhi МЧЖ ХК билан келишувга эришганини эълон қилди.\nОлинган таклифларни ўрганиш натижаларини ҳисобга олган ҳолда, ҳамда:\nбелгиланган малака талабларига мувофиқлиги;\nҳудуд нефть ва газ саноатидаги катта тажрибаси;\nзавод фаолияти учун зарур бўлган хом ашё конларининг мавжудлиги;\nкорхонанинг баҳосидан юқори сотиб олиш нархини тақдим этгани сабабли Sanoat Energetika Guruhi МЧЖ ХК компанияси очиқ савдо жараёни натижалари ғолиби сифатида танланган.\nБитим доирасида харидор заводни модернизация қилиш, шунингдек:\nзамонавий ва экологик тоза бензин, Евро-5 талабларига жавоб берадиган дизел ёқилғиси;\nЖет а-1 реактив ёқилғиси;\nсуюлтирилган табиий газ ишлаб чиқаришни кўпайтириш;\nнефт агрегатларини модернизация қилиш;\nишлаб чиқариш қувватини камида 2 миллион тоннага оширишни таъминлашни ташкил этиш учун 380 миллион доллардан ортиқ инвестиция мажбуриятларини бажаришни ўз зиммасига олади.\nФарғона нефтни қайта ишлаш заводи ҳақида\nКорхона мамлакатдаги дастлабки ишлаб чиқариш қуввати 6,5 миллион тоннани ташкил этадиган энг йирик нефтни қайта ишлаш заводларидан бири бўлиб, унинг тарихи 1959 йилдан бошланади, 1907 йилда ишга туширилган Олти-Ариқ ёқилғи ишлаб чиқариш қуввати шулар жумласидандир.\nЎтган асрнинг 60-йилларида ФНҚИЗ Ғарбий Сибир конларидан хом ашё билан таъминланган, шунингдек, бутун собиқ Совет хом ашёсини қайта ишлаш тизимининг бир қисми бўлган. 20 йил давомида заводда модернизация ва реконструкция ишлари амалга оширилмаган.\nЗаводнинг тўлиқ ишлаши учун асосий қийинчиликлардан бири бу Ўзбекистон ҳудудида хом ашёнинг етишмаслигидир. COVID-19 пандемияси корхонанинг молиявий фаолиятига ҳам салбий таъсир кўрсатиб, нефть таъминотининг етишмаслигини оширди ҳамда нефть маҳсулотларига талабни камайтирди. Сўнгги 10 йил ичида йилига ўртача 1-1,5 миллион тонна нефть қайта ишланган, мисол учун 2020 йилда атиги 900 минг тонна хом ашё қайта ишланган, холос.\nSanoat Energetika Guruhi МЧЖ ХК Ўзбекистондаги энг йирик хусусий вертикал интеграциялашган нефть ва газ компанияси ҳисобланади. Айни пайтда компания ер қаъридан фойдаланиш ҳуқуқига эга бўлган 103 та конга эгалик қилади ва нефть қазиб олишнинг тахминан 80 фоизини ва тасдиқланган газ захираларининг тахминан 22 фоизини ташкил қилади.\nКорхона раҳбари Шокир Файзуллаев бўлиб, у аввал «Ўзбекнефтгаз» акциядорлик жамияти раиси ва иқтисодиёт вазири ўринбосари лавозимларида ишлаб келган.\nСкрин: Давлат статистика қўмитаси\nНефть ва газ қазиб олишдан ташқари, компания бензин, дизел, нефть, авиация керосини ва бошқа бир қатор юқори қўшилган қийматга эга маҳсулотлар ишлаб чиқаради. Корхона Ўзбекистондаги стратегик лойиҳаларда, жумладан, нефть қазиб олишни кўпайтириш лойиҳаларида иштирок этади.


Данияда нақд пул чиқариш тўхтатилади\n00:03 / 19.12.2016\nДания миллий банки қиролликнинг миллий валютаси – Дания кронини босишни тўхтатиб, уни электрон крон билан алмаштирмоқчи. Мамлакат ҳукумати ва банк раҳбарияти фикрича, бу пул қоғоз пул ва тангаларни ишлаб чиқариш учун сарфланган бюджет маблағларини самарали тежашга имкон беради. Электрон тўловларга ўтиш хуфёна пул тармоғи билан курашишга ҳам ижобий таъсир қилади.\nҚироллик ҳукумати ҳозирданоқ нақд пулни муомаладан чиқаришни бошлашга қарор қилди, чунки кейинги йилда Дания миллий банки "пул босиш станоги"ни Финляндия зарбхонасига топширмоқчи. Гап нақд пулнинг бир ондаёқ муомаладан чиқарилиши ҳақида кетмаяпти, бироқ Дания ҳукумати қоғоз пул ва тангалар 2030 йилгача муомаладан тўлиқ чиқарилиши бўйича режа ишлаб чиқди.\nМолиячиларнинг айтишича, нақд тўловларни қисқартириш сиёсати эвазига охирги 15 йил ичида нақд пул билан амалга ошириладиган операциялар миқдори 83 фоиздан 30 фоизгача камайди. Бунинг эвазига бошқа муваффақиятларга ҳам эришилди: хуфёна тўловлар айланмаси охирги 4 йил ичида 6 млрд доллардан 4 млрд долларгача камайган.\nДания бу борада яхши ўрнак кўрсатмоқда – Норвегия ва Швеция ҳам секин-аста ўз фуқароларини ёнларида "қаппайган" картмонларни олиб юрмасликка ўргатмоқда. Бу давлатлар аҳолиси ҳамма жойда банк картаси ёрдамида тўловни амалга ошира оладилар, нақд пул эса ҳамма жойда ҳам қабул қилинавермайди. Бироқ Европа давлатлари орасида нақд пулдан фойдаланишни афзал кўрувчилар ҳам бор. Мисол учун, Италия ҳисобига евронинг бутун айланмасининг чорак қисми тўғри келади.\nДания нақд пул электрон крон


ИД жангарилари Москва метросини қандай портлатмоқчи бўлишди » Ўзбекистон янгиликлари – Zamin.uz\nИД жангарилари Москва метросини қандай портлатмоқчи бўлишди\n03 июнь 2017, 22:16\n25 май куни ФХХ томонидан қўлга олинган шахслар «Теплый стан», метро бекатида теракт уюштиришга тайёргарлик кўришган, деб хабар берди sputniknews-uz.com нашри.\nНашрнинг маълум қилишича, Суриядан берилган кўрсатмага асосан, портлатишлар орқали террорчилар Россия пойтахтида футбол бўйича Конфедерациялар кубоги ўтказилишини йўққа чиқаришни кўзда тутишган.\nЎтган ҳафтада Россия ФХХ Муҳаммадюсуф Ашуров, Фурқат Кушаев, Абдушукур Гулмирзаев ва Магомед Давудовларни ҳибсга олиш талаби билан судга мурожаат қилди. Улар террорчилик ташкилотида иштирок этишда, теракт уюштиришга тайёргарликда, ўқ-дори ва портловчи моддалар сақлашда ҳамда портловчи моддалар тайёрлашда айбланмоқда. Ўзбекистон фуқароси бўлган 21 ёшли Ашуров ўрта-махсус маълумотга эга, расман ишсиз. Унинг ҳамюрти- 24 ёшли Кушаев коллежни битирган, у ҳам ишсиз. Тожикистон фуқароси 26 ёшли Гулмирзаев ва доғистонлик 20 ёшли Давудов судда Переделкинодаги заводда ишлашларини, лекин норасмий тарзда ишга жойлашишганини айтишди. Суд уларни икки ойга ҳибсга олишга ҳукм чиқарди.\nТеррорчи ташкилот аъзоларини ушлаш бўйича операция пойтахтдаги Ново-Переделкино туманидаги учта уйда ўтказилди. Бу уйларда ИД тарафдорлари хонадон ижарага олган бўлиб, хонадонлардан бирини портловчи қурилмалар тайёрланадиган цехга айлантиришган. Хонадондан электролит, водород пероксиди ва ацетон тўлдирилган 5 литрли идишлар, симлар, гайка ва мих солинган халталар топилган. Автомобиль ўт ўчиргичига жойлаштирилган қўлбола бомба ҳам топилган бўлиб, ФХХ экспертларининг айтишларича, 3 апрель куни Санкт-Петербург метросида амалга оширилган терактда ҳам худди шундай портловчи қурилмадан фойдаланилган.\nЭкстремистлар таъсирига биринчи бўлиб Ашуров тушган. У «Одноклассники» тармоғида ҳозирда Туркияда яшаётган юртдоши билан танишиб қолади. Telegram мессенжери орқали бир неча ой давомида диний мавзуларда суҳбатлашган Ашуров ИДга содиқлиги ҳақида унга байат беради (қасам ичади). Заводга юк ташувчи бўлиб жойлашган Ашуров ўзи билан ишлайдиган Кушаев, Гулмирзаев ва Давудовларни ИД сафига чорлайди. У ҳамкасбларига Суриядаги жангарилар қандай зўр яшаётганлари ҳақида ҳикоя қилади ва улар ўзларини Россияда кўрсата олсалар Сурияга боришлари мумкинлигига ишонтиради. Берилган кўрсатмага асосан, улар Москвада Конфедерациялар кубоги арафасида теракт содир этишлари керак бўлган. Уларга қаерда ҳужум уюштиришни ўзлари танлашлари мумкинлиги айтилган.\nЖангарилар дастлаб «кофирлар чўчқа гўшти ейдиган» ресторанда портлаш уюштиришни режалаштиришган, кейин эса ўзлари яхши биладиган «Теплый стан» метро станциясини танлашган. Портлашдан сўнг улар йўловчиларга қарши автоматлардан ўт очишни ва граната улоқтиришни режа қилишган. Тергов маълумотларига кўра, улар терактни одатда одам гавжум бўладиган жума кунларидан бирига режалаштиришган. Ашуровнинг ўзи ҳужумни телефон орқали тасвирга олиши ва лавҳани интернетга жойлаштириши лозим бўлган. Буюртмачилар теракт ижрочиларига ҳужжат, пул ва ва Туркияга чипталар жўнатишни ваъда қилишган. Лекин уларнинг барчаси шунчаки ҳудкушга айланишлари қўлга олинганларнинг ҳеч бирининг хаёлига келмаган.\nЯнгиликлар » Дунё » ИД жангарилари Москва метросини қандай портлатмоқчи бўлишди\n21:50 Қўлга олинган Ўзбекистон фуқароси Стокгольм терактидаги айбини тан олди


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жасур Умиров концертига келган кичкина мухлиси билан бирга куйлади\t15:40, 15 ноябрь\tХонанда Жасур Умировнинг концертининг биринчи куни яъни 14 ноябрь қизиқарли ҳодисаларга бой бўлди. Томошабинлар иштирокида икки марта қизиқарли мусобақалар ташкиллаштирилди. “Дизайн” гуруҳи саҳнага икки нафар томошабинни таклиф этди ва улар иштирокида қизиқарли саҳна кўринишини намойиш этди. Концерт дастурида кўплаб болалар иштирок этди. Улар хонандага гул ва бошқа эсдалик совғаларини ҳадя этди. Коцертга келган юзлаб болажонларни кўрган Жасур Умиров “Мен болажонларнинг санъаткориман” деди. Улардан бири хонанда билан қўшиқ ҳам куйлади. Ўзини “Абубакир” деб таништирган болакай хонанданинг “Тақдирим шу экан” қўшиғини у билан бирга ижро этди. Мазкур ҳолат томошабинлар олқишига сазовор бўлди.


07.09.2019 16:36 0 2679\nТўйни ортиқча дабдабабозлик билан ўтказиб бахт қасрини қуриб бўлмайди. Айниқса, йўл ҳаракатига ҳалал бериб, кўчаларни тўлдириб тўй кортежларида юриш ёшларнинг бахтини белгиламайди.\nИчки ишлар вазирлиги ЙҲХББ матбуот хизмати эслатма берди:\nМотоцикллар ва бошқа транспорт воситалари ҳайдовчиларининг йўлларда йўл ҳаракати хавфсизлигига таҳдид солувчи ёки авария ҳолатини келтириб чиқарувчи гуруҳ бўлиб ҳаракат қилишда қатнашиши 669 минг сўм жарима солишга сабаб бўлади.\nХудди шундай ҳуқуқбузарлик маъмурий жазо қўлланилганидан кейин 1 йил давомида такрор содир этилган бўлса, 1 млн 115 минг сўм миқдорида жарима солишга ёки транспорт воситасини бошқариш ҳуқуқидан олти ойдан бир йилгача муддатга маҳрум этишга сабаб бўлади.\nТранспорт воситаси ҳаракатланаётган вақтда йўловчи томонидан тана қисмларини (қўлдан ташқари) салондан чиқариш:\nйўловчига нисбатан 223 минг сўм;\nҳайдовчига нисбатан 2 млн 230 минг жарима солишга сабаб бўлади.\nХудди шундай ҳуқуқбузарлик маъмурий жазо қўлланилганидан кейин 1 йил давомида такрор содир этилган бўлса, ҳайдовчига нисбатан 4 млн 460 минг сўм миқдорида жарима солишга ёки транспорт воситасини бошқариш ҳуқуқидан бир йил муддатга маҳрум этишга сабаб бўлади.\nТўй дабдабабозлик кортеж


“Партия патронажи”га шоир Муҳаммад Исмоилдан чақирув тушди | "Адолат" СДП\n“Партия патронажи”га шоир Муҳаммад Исмоилдан чақирув тушди\nЮртбошимиз ташаббуси билан Сирдарё вилоятида Ҳалима Худойбердиева номидаги ижод мактаби ташкил этилганлигига оз фурсат ўтди. Шундай бўлса-да, дастлабки ўқув йилиданоқ бу ерга вилоятнинг энг билимга чанқоқ ижодкор ёшлари жам бўлишган. Вилоят партия ташкилоти ходимлари “Партия патронажи” лойиҳаси доирасида шу ерда бўлишди.\nЛойиҳамиз билан интернет нашрларида танишиб, қизиқиш билдирган бир гуруҳ ижодкор ҳамда ўқитувчиларни партия аъзолигига қабул қилдик. Таниқли ёзувчи ва шоир, мазкур мактаб директори Муҳаммад Исмоил ҳам партиямиз сафига келиб қўшилди. Биз уларни мамнуният билан аъзоликка қабул қилиб, партия билетларини топширдик. Келгусидаги ҳамкорлик режалари ҳақида суҳбатлашдик.


Тадбиркорликни янги бошлаган аёлларга 3 млрд сўмгача имтиёзли кредит берилади - Президент — Review.uz\nЙиғилишда аёлларни касбга ўқитиш, уларни тадбиркорликка жалб қилиш, ижтимоий ёрдам кўрсатиш қолаверса, аёллар тадбиркорлигини қўллаб-қувватлаш масалалари кўриб чиқилди.\nЭҳтиёжманд хотин-қизлар бандлигини таъминлаган тадбиркорларни қўллаб-қувватлаш бўйича шароитлар яратилади, “Халқ банки” тажрибаси асосида аёлларни эшитиш ва уларни тадбиркорликка жалб қилиш бўйича “билим платформаси” жорий қилинади, қолаверса, алимент тўловларини кафолатли таъминлаш бўйича янги тизим барпо этилади", деди Президент Шавкат Мирзиёев.\n2022 йил 1 июндан бошлаб мактабда ўқиётган қизлар ва маҳалладаги аёлларнинг касб-ҳунар эгаллаши учун зарур бўлган шароитларни яратувчи янги тизим йўлга қўйилади:\n- ҳар бир вилоятдаги мономарказлар ва олийгоҳлар қошида Малакани баҳолаш марказлари ташкил этилади;\n- марказларда “устоз-шогирд” анъаналари асосида тажриба тўплаган хотин-қизлар ҳам малака ҳужжати олиш имкониятига эга бўладилар;\n- марказлар орқали 2022 йилда 30 минг нафар хотин-қизларни талаб юқори бўлган ишчи касбларга ўқитиб, малака ҳужжати бериш бўйича давлат буюртмаси жорий қилинади;\n- ҳар йили мактаб ва коллежларни битираётган 20 минг нафар қизларни IT соҳасида ўқитиш бўйича ҳам давлат буюртмаси бўлади.\nЎзи ёки қарамоғида ногиронлиги бор яқини бўлган хотин-қизларга ижтимоий хизматлар кўрсатиш, уларни касбга ўқитиш борасида, нодавлат нотижорат ташкилотларига берилаётган грантлар миқдори 5 бараварга оширилиб, 200 миллион сўмгача етказилади (амалда 40 миллион сўм).\n"Аёллар бандлигини таъминлаш, уларни тадбиркорликка жалб қилиш учун, қўшимча шарт-шароитлар яратамиз", деди Президент.\nБунинг учун, энг аввало, тадбиркор аёллар улушини ҳозирги 25 фоиздан 40 фоизга етказиш бўйича 2022-2024 йиллар учун “Бизнес аёллар” дастури қабул қилинади.\nУшбу дастур ижросига жами 8 триллион сўм маблағ йўналтирилади.\n- фаолиятини бошлаганига 6 ойдан 12 ойгача бўлган аёл тадбиркорларга 300 миллион сўмгача;\n- 2 йилгача ишлаганига 1 миллиард сўмгача;\n- 2 йилдан ортиқ ишлаганига 3 миллиард сўмгача имтиёзли кредитлар берилади.\n- 2022 йил 1 июнга қадар 300 миллион доллар жалб қилинади;\n- 2022 йилда оилавий тадбиркорликка 3 триллион сўм имтиёзли кредитлар ажратилади.\n- 2022 йил 1 майдан бошлаб янги кичик бизнесни бошлаётган тадбиркор аёлларга асбоб-ускуна (масалан, тикувчилик, ип-йигирув, қандолат дастгоҳлари, сартарошлик ускуналари) учун амалдаги субсидия миқдори 7 миллион сўмдан 10 миллион сўмга оширилади;\n- ўз томорқасида гул, лимончилик, мева-сабзавот етиштириш учун иссиқхона қуриш ҳамда чорвачилик, паррандачилик, балиқчилик, асаларичиликни йўлга қўйиш учун 35 миллион сўмгача имтиёзли кредит ажратилади.\nБугунги кунда 290 мингдан зиёд оталарга фарзандлари учун алимент тўлаш юкланган.\nЛекин, уларнинг 172 минг нафари ўз фарзанди олдидаги мажбуриятини бажаришдан бош тортиб келмоқда.\n"Оқибатда алимент бўйича қарздорлик 115 миллиард сўмдан ошиб кетган. Ҳар бир вилоят ҳокими ўз рақамларини билади.\nШу боис 2021 йили Халқ қабулхоналарига алимент билан боғлиқ 70 мингга яқин мурожаат келиб тушган.\nЭнди алимент тўловларини кафолатли таъминлаш бўйича янги тизим жорий қилинади", деди Президент Шавкат Мирзиёев.\n2022 йил 1 июлдан Мажбурий ижро бюросида “Алимент тўловлари” жамғармаси ташкил этилади ва унга дастлаб 50 миллиард сўм йўналтирилади.\nМазкур маблағлар уч ой ичида ундириш имкони бўлмаган алиментларни тўлашга ажратилади ва кейинчалик бюро томонидан ундириб олинади.


Ёзувчилар уюшмаси Дўрмон боғи бўйича раддия берди\nЁзувчилар уюшмаси Дўрмон боғи бўйича раддия...\n30.07.2019 15:27 0 2002\nКеча эълон қилинган “Ёзувчилар боғини стадионга айлантирган футболчилар” номли мақоладан сўнг Ўзбекистон ёзувчилар уюшмаси матбуот хизмати ҳолатни ўрганиш учун “Дўрмон” ижод уйи директори Асқар Умматқулов билан боғланди.\nМаълум бўлишича, ҳозирги кунда чинданам Самарқанднинг “Динамо” футбол клуби футболчилари Дўрмон ижод уйида яшаяпти. Директорнинг айтишича, Дўрмонда футболчиларнинг биринчи марта туриши эмас, улар аввалги йилларда ҳам бу жойга келиб яшашган. Футболчилар тонгда эрталабки бадантарбия учун 5-10 дақиқа чигалёзди машқлари билан шуғулланишган.\nДўрмонда футболчилар чим устида машқ қилишмоқда. Фото: Zed News\n– Аммо улар бақир-чақир қилиб, ҳамманинг тинчини бузгани, боғдаги чимларни ҳам тепалаб ташашгани йўқ, – дейди Асқар Умматқулов. – Улар аниқ мақсад билан келган йигитлар, соғлом ҳаётни тарғибот қилувчи одамлар. Тошкент вилоятида жойлашган ва Ўзбекистон Ёзувчилар уюшмасига қарашли “Дўрмон” ижод уйида 114 кишилик жой бор. Аммо йил давомида ушбу ўринларни ёзувчи-шоирлар банд қила олмайди. Бўш турган жойлардан унумли фойдаланиш ҳамда ижод уйининг шароитини яхшилаш, ижодкорларга янада яхши қулайликлар яратиш, қўшимча даромад олиш учун “Дўрмон” ижод уйининг 38 ўринли қўшимча биносидан меҳмонхона сифатида фойдаланиб келинади. Аммо бу ерда тартиб-интизом ҳамма учун баробар.\nРаддияда ёзилишича, бу вазиятдан Ёзувчилар уюшмаси хабардор. Футболчилар кўпроқ ва “ортиқчароқ” эмас, тарифда белгиланган пулни тўлашмоқда.\nБўш турган хоналардан қўшимча даромад топила бошлангач, топилган даромад ҳисобига, “Дўрмон” ижод уйидаги ташландиқ жойда чойхона ҳам ташкил этилган. Бугун у жойдаги ўнга яқин сўрида дам олувчилар ҳордиқ чиқаришмоқда.\nЁзувчилар уюшмаси Дўрмон\nЖамият 29/07, 11:50\n«Дўрмон ҳангомалари»: Ёзувчилар боғини стадионга айлантирган футболчилар\nЖамият 26/02, 12:46\nЎзбек ва жаҳон адабиёти таржимаси бўйича таржимонлар гуруҳи ташкил этилади\nЭврил Турон Ёзувчилар уюшмаси аъзолигига қайта қабул қилинди


5-Фторурацил Эбеве® – medu.uz – Дорилар ҳақида маълумотлар ўзбек тилида\nHome Йўриқномалар 5-Фторурацил Эбеве®\nПрепаратнинг савдо номи: 5-Фторурацил Эбеве®\nТаъсир этувчи модда (ХПН): фторурацил\nДори шакли: инфузия учун эритма тайёрлаш учун концентрат.\nИнфузия учун эритма тайёрлаш учун 1 мл концентрат қуйидагиларни сақлайди:\nфаол модда: 50 мг фторурацил;\nёрдамчи моддалар: натрий гидроксиди, инъекция учун сув.\nТаърифи: рангсиз ёки сарғиш рангли, ёт заррачаларсиз тиниқ эритма.\nФармакотерапевтик хусусиятлари: ўсмаларга қарши воситалар, антиметаболитлар, пиримидинлар аналоглари.\nАТХ коди: L01BC02\nФторурацил антиметаболит ҳисобланади, пиримидин антагонисти бўлгани туфайли ДНК синтезига қаршилик қилади, ҳужайралар бўлинишини ингибиция қилади. Бошланғич кўринишида фторурацил ўсмаларга қарши фаолликка эга эмас, у организмда ферментлар таъсирида фосфорланган шакллари: 5-фторуридин ва 5-фтордезоксиуридинга айланганда фаолликка эга бўлади.\nФторурацил вена орқали юборилгандан кейин бутун организм бўйича тақсимланади ва кўпроқ суяк кўмиги, ичак шиллиқ қаватида ва ўсма тўқимасида аниқланади. Фторурацил гематоэнцефалик тўсиқдан ўтади. Биокираолишлиги 0-80% ни ташкил этади. Тақсимланиш ҳажми тана вазнининг 0,12 л/кг га тенг. Фторурацил урацил метаболизмга ўхшаш жигарда метаболик ўзгаришларга учрайди. Фторурацил ферментлар таъсирида метаболик ўзгаришларга учрайди. Фторурацил ферментлар таъсирида тезда фаол метаболит-дигидро-5-фторурацилга айланади, унинг ярим парчаланиш даври фторурацилникидан анча юқори. Бундан ташқари парчаланишнинг токсик бўлмаган маҳсулотлари углерод икки оксиди ва мочевина ҳосил бўлади. Фторурацил ярим чиқарилиш даври юборилган дозага боғлиқ бўлиб, 8-22 минутга тенг. Чиқиб кетиш асосан ўпка орқали углерод икки оксиди кўринишида амалга ошади. Кам миқдорда буйрак орқали ўзгармаган ҳолда чиқарилади. Буйрак клиренси минутига 170-180 мл орасида. Буйрак фаолияти пасайган шахсларда модда секинроқ чиқиб кетади.\n5-Фторурацил Эбеве тарқалган колоректал раки, тарқалган меъда ости без раки, тарқалган ва (ёки) метастатик сут безининг раки, бош ва бўйиннинг тарқалган хавфли ўсмалари, тарқалган меъда раки, тарқалган бачадон бўйни ракини монотерапиясида ёки мажмуавий даволашда қўлланилади.\nДаволаш шифохона шароитида, химиотерапия ўтказиш тажрибасига эга бўлган шифокор назорати остида олиб борилиши керак. 5-Фторурацил моно- ёки мажмуавий даволашда қўлланилади. Дозалаш тартиби ва қўллаш усули анча фарқ қилиши мумкин бўлганлиги туфайли, қуйидаги тавсиялар фақат танишиш характерига эга. Аниқ дозани танлаётган вақтда конкрет касалликни даволашда самарадорлигини тасдиқлаган даволаш протоколларига амал қилиш керак.\nҲар куни қўллашда бошланғич даволаш:\nВена ичига инфузия: тана вазнига 15 мг/кг (600 мг/м2) суткалик дозани ножўя самаралар пайдо бўлгунча 4 соат давомида юборилади.\nВена ичига инъекция: тана вазнига 12 мг/кг (480 мг/м2) дозани секин амалга ошириладиган вена орқали инъекция (2-3 минут) кўринишида ҳар куни 3 кун давомида юборилади, токсиклик белгилари пайдо бўлса, тана вазнига 6 мг/кг (240 мг/м2) дозада 5, 7 ва 9 кунлари юбориш мумкин.\nҲар ҳафтада қўлланилганда бошланғич даволаш: 15 мг/кг (600 мг/м2) дозани вена ичига секин ҳафтада бир марта юборилади.\nСамарани бир маромда сақлаб турувчи даволаш: Ремиссияга эришилгандан кейин ёки ножўя самаралар йўқолгандан кейин ва қайта текширишда лейкоцитлар сони 3000 дан 4000/мкл, тромбоцитлар 80000 дан 100 000/мкл гача ошганда 5-10 мг/кг (200-400 мг/м2) дозада ҳафтада бир марта вена ичига юборилади.\nМаксимал суткалик доза 1,0 г дан ошмаслиги керак.\nКелтирилган дозалар пациентнинг нормал тана вазнига мўлжалланган. Семириш, шиш ёки асцитда дозани такроран ҳисоблаб чиқиш керак.\nДаволаш давомийлиги карцинома типи ва касаллик кечишига боғлиқ.\nФторурацилни, ножўя самаралари профили шунга ўхшаш цитостатиклар ёки нур билан даволаш билан мажмуада қўлланганда, мувофиқ равишда дозани камайтириш керак.\nФторурацил тўхтовсиз давом этадиган 24 соатли инфузия йўли орқали юборилиши мумкин.\nҚуйида санаб кўрсатилган ҳолатлар: кахексия, ўтказилган жиддий жаррохлик аралашуви, миелосупрессия (лейкоцитлар <4000/мкл, тромбоцитлар < 100 000/мкл), жигар ёки буйрак фаолиятининг бузилиши бўлганда дозани 1/3 ёки ½ га камайтириш тавсия этилади.\nФторурацилни эҳтиёткорлик билан қўллаш керак, зарурат бўлганда дозани камайтириш керак.\nКекса пациентлар (65 ёшдан катта)\nДозага тузатиш киритиш талаб қилинмайди, лекин бундай пациентлар ҳолатини синчиклаб назорат қилиб туриш тавсия этилади.\nБу тоифадаги пациентларда қўллашнинг самарадорлиги ва хавфсизлиги тўғрисидаги маълумотлар етарли эмас.\nПрепарат суюлтирилгандан кейин вена ичига инъекция ёки инфузия учун қўлланилади. Юборишдан олдин инфузия учун эритма тайёрлаш учун концентрат натрий хлоридининг физиологик эритмаси ёки глюкозанинг 5% ли эритмаси билан суюлтирилади.\nНожўя самаралар тез-тезлиги қуйидагича таснифланган: жуда тез-тез (≥1/10), тез-тез (≥1/100 дан 1/10), тез-тез эмас (≥1/1000 <1/100 гача), тез эмас (≥1/1000 дан <10/100 гача), кам ҳолларда (≥1/10000 дан <1/1000 гача) жуда кам ҳолларда (<1/10000), тез-тезлиги номаълум (бор маълумотларга кўра баҳолаб бўлмайди).\nЖуда тез-тез: миелосупрессия (дозани чегаралайдиган ножўя самараларидан бири), нейтропения ва тромбоцитопения (енгилдан тортиб то оғир даражагача), лейкопения, агранулоцитоз, анемия, бурундан қон кетиши ва панцитопения.\nЛейкопения препаратни қўллагандан кейин 9-14 яққолроқ ривожланган. Одатда 30 кундан кейин лейкоцитлар сони нормаллашади. Миелосупрессия даражаси юбориш усули (вена ичига оқим билан инъекция ёки вена ичига узлуксиз инфузия) ва дозага боғлиқ. Нейтропения одатдаги дозада вена ичига оқим билан инъекция орқали хар бир даволаш циклидан кейин кузатилади (нейтрофиллар сонини максимал даражада камайиши даволашнинг 9 дан 14-20 кунигача; одатда нормалланиши 30 кундан бошланади).\nЖуда тез-тез: инфекция ривожланиши тез-тезлиги ошиши билан кечувчи иммуносупрессия.\nКам ҳолларда: анафилактик шокгача бўлган тарқалган аллергик реакциялар бўлиши мумкин.\nЭндокрин тизими томонидан бузилишлар:\nТез-тезлиги номаълум: гипертиреознинг клиник белгиларисиз ва зардобда эркин Т4 ва ТТГ ошмасдан умумий тироксин Т4 ва умумий трийодтирокин (Т3) миқдорининг кўпайиши.\nМоддалар алмашинуви ва озиқланиш бузилишлари:\nЖуда тез-тез: гиперурикемия\nТез-тез эмас: нистагм, бош оғриғи, бош айланиши, паркинсонизм белгилари, кортикосигнал белгилар, эйфория, уйқучанлик.\nЖуда кам холларда: атаксия, нутқни бузилишлари, онгни чалкашиши, ориентацияни бузилишлари, миастения, афазия симптомлари билан кечадиган (лейко) энцефалопатия, фторурацилнинг юқори дозалари юборилгандан кейин ёки ДПД етишмовчилиги бўлган пациентларда тиришишлар ёки кома.\nКўриш аъзолари томонидан бузилишлари:\nТез-тез эмас: кўп кўз ёши оқиши, кўришнинг ноаниқлиги, кўз моторикасини бузилишлари, кўриш нервини яллиғланиши, диплопия, кўриш ўткирлигини пасайиши, ёруғликдан қўрқиш, конъюнктивит, эктропия чандиқлари билан боғлиқ блефарит, кўз ёши безлари фибрози.\nЮрак томонидан бузилишлари:\nЖуда тез-тез: ишемияга характерли ЭКГ даги ўзгаришлар\nТез-тез: ангиноз пекторалгия.\nТез-тез эмас: аритмия, миокард инфаркти, миокард ишемияси, миокардит, юрак етишмовчилиги, дилятацион кардиомиопатия ва кардиоген шок.\nЖуда кам ҳолларда: юрак етишмовчилиги натижасида юрак тўхтаб қолиши ва тўсатдан ўлим.\nКардиотоксик ножўя самаралар биринчи циклдан юбориш вақтида ёки юборилгандан кейин бир неча соатдан кейин ривожланади.\nИлгари юрак ишемик касаллиги ёки кардиомиопатияси бўлган пациентларда кардиотоксик ножўя самаралар ривожланиши хавфи юқори.\nҚон томирлари томонидан бузилишлар:\nТез-тез эмас: гипотензия\nКам ҳолларда: церебрал, ичак ва периферик ишемияси, Рейно синдроми, тромбоэмболия, тромбофлебит.\nНафас аъзолари, кўкрак қафаси ва кўкс оралиғи томонидан бузилишлар:\nЖуда тез-тез: бронхоспазм\nЖуда тез-тез: шиллиқ қаватларни яллиғланиши (стоматит, фарингит, эозофагит, проктит, анорексия, сероз диарея, кўнгил айниши ва қусиш каби меъда-ичак йўллари томонидан самаралар (ҳаёт учун потенциал хавфли).\nТез-тез эмас: сувсизланиш, сепсис, меъда-ичак йўлларида яралар ва қон кетишлари, яранинг авж олиши.\nМеъда-ичак йўлларида томонидан ривожланган ножўя самаралар даражаси (АҚШ даги ракни текширувчи Миллий Институтнинг токсикликни баҳолаш умумий мезонлари бўйича I-IV) дозага ва юбориш усулига боғлиқ. Узлуксиз вена ичига инфузияда юборилганда дозани чеклайдиган миелосупрессияга қараганда стоматит ривожланишига кўпроқ кутиш мумкин.\nЖигар ва ўт чиқариш йўллари томонидан бузилишлар:\nТез-тез эмас: жигар ҳужайраларини шикастланишлари.\nЖуда кам ҳолларда: жигар некрози (баъзида ўлимга олиб келувчи), ўт склерози, холецистит.\nТери ва тери ости ёғ клечаткаси томонидан бузилишлар:\nЖуда тез-тез: соч тўкилиши, яра битишини секинлашиши, “панжа-товон” синдроми, белгилари: оёқ ва қўл кафтида қизариш, оғриқ, шиш ва тери пўст ташлаши.\nТез-тез эмас: экзантемалар, терида ўзгаришлар (терини қуриши, эрозия/ёрилишлар, эритема, қичишиш, макулопапулез тошмалар), дерматит, эшакеми, ёруғликни сезиш, тери гиперпигментацияси ва кўндаланг тарғил гиперпигментация ёки вена ўтадиган жойларда депигментация, тирноқда ўзгаришлар (масалан, диффуз юзаки кўк пигментация, гиперпигментация, ониходистрофия, тирноқ ўрнида оғриқ ва қалинлашиши, паронихия) ва онихолизис.\nҚизариш, шиш, оғриқ ва тери пўстлоқ ташлашлари билан намоён бўладиган оёқ ва қўл кафти синдроми узлуксиз вена ичига инфузияда жуда тез-тез, вена ичига оқим билан инъекцияда эса тез-тез ривожланади.\nРепродуктив тизим ва сут бези томонидан бузилишлар:\nТез-тез эмас: сперматогенез ва овуляция бузилишлари\nУмумий ўзгаришлар ва юборилган жойдаги бузилишлар:\nЖуда тез-тез: ҳолсизланиш, умумий астения, юқори толиқиш ва мотивацияни пасайиши, иситма.\nФторурацилга ёки препаратнинг ҳар қандай бирон-бир ёрдамчи моддасига бўлган юқори сезувчанлик;\nқон кўрсаткичларининг нормадан жиддий оғишлари;\nоғир жигар ва (ёки) буйрак дисфункцияси;\nўткир, оғир инфекциялар (ўраб олувчи темиратки, сувчечак);\nоғиз бўшлиғи ва меъда-ичак йўллари яралари;\nумумий оғир ҳолат;\nФторурацилни бривудин, соривудин ва уларнинг аналоглари билан бирга қўллаш мумкин эмас, чунки улар фторурацилни парчалайдиган дигидропиримидиндегидрогеназа (ДПД) нинг энг кучли ингибитори ҳисобланади.\nДПД етишмовчилиги бўлган пациентларда фторурацилнинг одатдаги дозалари ножўя самаралар кучайишига туртки беради. Жиддий номаълум самаралар келиб чиққанда ДПД фаоллигининг мониторинги ўтказиш мумкин. ДПД етишмовчилиги бўлган пациентларда фторурацилни қўллаш мумкин эмас.\nФторурацил билан даволашдан олдин ва даволаниш вақти қуйидаги текширишлар ва ташхис анализларини ўтказиш тавсия этилади:\nшиллиқ қаватлардаги ўзгаришларни аниқлаш мақсадида хар куни оғиз бўшлиғи ва ҳалқумни кўриб туриш;\nдаволаш бошланишида ҳар 2-3 кунда ва фторурацилни хар бир юборишдан олдин лейкоцитлар формуласи ва тромбоцитлар сонини аниқлаш билан бирга қоннинг кенгайган таҳлили;\nмунтазам равишда сув-электролит мувозанати;\nмунтазам равишда жигар синамалари кўрсаткичлари;\nсийдик кислотасини аниқлаш;\nқон қолдиқларига нисбатан ахлат таҳлили.\nФторурацилни перорал антикоагулянтлар билан қўллаганда протромбин индексининг синчиклаб мониторингини амалга ошириб туриш керак.\nФторурацил кардиотоксиклик чақириши мумкин. Даволаш вақти кўкрагида оғриқ пайдо бўлган ёки анамнезида юрак касаллиги бўлган пациентларда фторурацилни эҳтиёткорлик билан қўллаш керак.\nКичик чаноқ соҳасида юқори доза радиацияси таъсир этган, алкилловчи препаратлар қабул қилган, суяк ва жигарга кенг метастазалари бўлган, кахексия ҳолатидаги пациентларга буюрилганда эҳтиёт бўлиш керак.\nМетотрексат билан мажмуада бўлганда оптимал самарага эришиш учун метотрексат фторурацилдан 24 соат олдин юборилади (аксинча эмас!).\nДПД ферменти фторурацил парчаланишда катта роль ўйнайди. Боривудин ёки соривудин каби нуклеозид аналоглари плазма таркибида фторурацил ва бошқа фторпирамидинлар концентрациясининг кескин ошиб кетишига олиб келиб, токсикликни ошириши мумкин. Шунинг учун фторурацил ва бривудин, соривудин ва уларнинг аналогларини қўллаш орасидаги вақт камида 4 ҳафтага тенг бўлиши керак. Зарурати бўлганда 5-фторпирамидинлар билан даволашни бошлашдан олдин ДПД фаоллигини аниқлаш керак.\nФторурацил қабул қилган пациентларга беҳосдан бривудин юборилганда, фторурацил токсиклигини камайтиришга қаратилган самарали чоралар қўлланилиши керак. Зудлик билан шифохонага ётиш тавсия этилади. Тизимли инфекциялар ва сувсизланишни олдини оладиган барча чоралар амалга оширилиши керак. ДПД етишмовчилиги ёки ДПД нинг фаоллиги паст пациентларда фторурацил билан даволанаётган вақтда жиддий ва узоқ давом этадиган ножўя таъсирлар келиб чиқиши хавфи катта. Шунинг учун бошланғич даврда ДПД даражасини аниқлаш мақсадга мувофиқ. ДПД етишмовчилиги бўлган пациентларга фторурацил юборилмайди.\nАнафилактик реакция келиб чиқиши мумкин бўлганлиги учун фторурацилни юборишдан олдин эҳтиёткорликка риоя қилиш ва олдини олиш чораларини қўллаш керак.\nФторурацил мутагенликни намоён қилиши мумкин. Эркаклар фторурацил билан даволанаётганда ва камида кейинги 6 ой давомида контрацепциянинг ишонарли усуллари учун қўллашлари керак. Фторурацил билан даволаниш натижасида қайтариб бўлмайдиган бепуштлик ривожланиши мумкин бўлганлиги туфайли пациентлар даволанишни бошлашдан олдин сперма консервацияси мумкинлиги бўйича маслаҳат олишлари керак. Туғруқ ёшдаги аёллар контрацепциянинг ишонарли усулларини қўллашлари керак. Даволангандан кейин генетик маслаҳат олиш тавсия этилади.\nФторурацил билан бирга фенитоин қабул қилаётган пациентлар плазмада фенитоин миқдори ошишини аниқлаш учун мунтазам текширишда бўлишлари керак.\nИчак деворлари шикастланганда симптоматик даволаш талаб қилинади, оғирлик даражасига қараб, масалан, организмда суюқлик заҳираларини тўлдириш.\nЕнгил диареяни диареяга қарши воситалар билан тўхтатиш мумкин, лекин ўрта оғир диареяларда уларни қўллаш етарли бўлмаслиги мумкин.\nФторурацил билан даволанаётганда тирик вакциналар билан эмлаш мумкин эмас.\nПолимелит вакцинаси билан контактни бутунлай йўқ қилиш керак. Қуйидаги симптомлар мавжуд бўлганда даволанишни зудлик билан тўхтатиш керак: меъда-ичак йўлларидаги реакциялар (стоматит, шиллиқ қават яллиғланиши, оғир диарея, оғир даражадан қусиш, яралар, қон кетишлар), лейкоцитлар < 3000/мкл, тромбоцитлар, <80 000/мкл, МНТ томонидан ножўя реакциялар (шу жумладан атаксия ва тремор) юрак томонидан реакциялар. Даволаш ножўя реакциялар йўқолгандан кейин ва пациентнинг умумий аҳволи яхшилангандан сўнг давом эттирилиши мумкин.\nМеъда-ичак йўллари томонидан оғир токсиклик, кардиотоксиклик ва неврологик токсиклик бўлса даволашни давом эттириш тавсия этилмайди.\nҚуйида келтирилган маълумотлар яқинда қўлланилган дори воситаларига ҳам тегишли.\nПациент жисмоний ҳолатини оғирлаштирадиган ёки миелоид фаолиятга салбий таъсир этадиган (масалан бошқа цитостатикларни қўллаш) барча даволаш чоралари фторурацилнинг токсиклигини кучайтириши мумкин.\nФторурацил нур билан даволашда унинг терига токсиклигини кучайтириши мумкин.\nДПД ферменти фторурацил парчаланишда катта роль ўйнайди. Бривудин ёки соривудин каби нуклеозид аналоглари плазма таркибида фторурацил ва бошқа фторпирамидинлар концентрациясининг кескин ошиб кетишига олиб келиши ва натижада токсикликни ошириши мумкин.\nШунинг учун фторурацил ва бривудин, сорвудин ва уларнинг аналогларини қўллаш орасидаги вақт камида 4 ҳафтага тенг бўлиши керак. Зарурати бўлганда 5-фторпирамидлар билан даволашни бошлашдан олдин ДПД ферменти фаоллигини аниқлаш керак.\nКальций фолинати фторурацил самарасини кучайтиради. Ушбу ўзаро таъсир оқибатида жиддий, бир қатор ҳолатларда ўлимга олиб келувчи диарея, айниқса фторурацилни тана майдонига ҳисобланганда 600 мг/м2 дозада вена ичига оқим билан, ҳафтада бир марта кальций фолинати билан бирга юборилганда юзага чиқиши мумкин.\nЦиметидин, метронидазол, аллопуринол ва интерферонлар плазмада фторурацил даражасинини ошириши мумкин. Бунда фторурацилнинг токсиклиги ошиши мумкин.\nТиазидли диуретикларни циклофосфамид, метотрексат ёки фторурацил билан бирга қабул қилаётган аёлларда гранулоцитлар сони камайиши мумкин.\nФторурацил ва варфаринни бир вақтда қўллаш протромбин вақтининг узайишига олиб келиши мумкин. Баъзи бир ҳолатларда варфаринни фторурацил билан (алохида ёки левамизол билан мажмуада) қабул қилган пациентларда протромбин индексининг пасайиши кузатилган.\nФторурацил ва левамизол билан даволанаётганда кўпинча гепатотоксик самаралар (ишқорий фосфатаза, трансаминазалар ёки билирубин даражасининг ошиши) кузатилади.\nЦиклофосфамид, метотраксат, фторурацил ёки тамоксифен билан мажмуавий даволанаётган сут без карциномаси бўлган пациентларда тромбоэмболик асорат ривожланиши хавфи ошади.\nВинорельбин ва фторурацил фолат кислотасини бирга қўлланганда ўлимга олиб келувчи оғир мукозит ривожланиши мумкин.\nФторурацилни аминофеназон, фенилбутазон ва сульфонамид билан бирга ва кейинчалик қўллаш мумкин эмас.\nХлордиазопоксид, дисульфирам, гризеофульвин ва изониазид фторурацил фаоллигини ошириши мумкин.\nФторурацилни минтомицин билан бирга узоқ вақт қўлланганда гемолитик уремик синдром пайдо бўлиши кузатилган. Фторурацилни химотерапия олиб бориладиган бошқа препаратлар (митомицин С ёки цисплатин) билан бирга қўлланганда жуда кам ҳолатларда ишемик инсульт холатлари тўғрисида хабарлар берилган.\nСийдикда билирубин ва 5-гидроксииндолсирка кислотаси миқдорини аниқланганда ҳақиқатдан юқори ва сохта ижобий натижалар бўлиши мумкин.\nФторурацилни фенитоин билан қўлланганда фенитоин билан интоксикация симптомлари пайдо бўлишига олиб келувчи фенитоин даражаси ошишига олиб келиши мумкин.\nЦитостатиклар гриппга қарши вакинациядан кейин антителалар шаклланишини пасайтириши мумкин.\nЦитостатикларни қўллаш тирик вакцина юборилгандан кейин инфекция ривожланиши хавфи билан боғлиқ.\nИнфузия учун эритма тайёрлаш учун концентрат фақат натрий хлоридининг 0,9% ли эритмаси ёки глюкозанинг 5% ли эритмаси билан суюлтириш мумкин. Фторурацилни бошқа инфузия учун эритмадаги моддалар билан аралаштириш мумкин эмас.\nФторурацилнинг қуйидаги препаратлар билан номутаносиблиги тўғрисида хабарлар берилган: цисплатин, цитарабин, диазепам, доксорубицин, дроперидол, филграстим, галлий нитрати, лейковорин, метотрексат, метоклопромид, морфин, ондасеторон, парентерал юбориладиган озиқлантирувчи моддалар эритмаси, винорельбин.\nФторурацил билан ишланганда цитостатиклар учун умумий устун турувчи принципларга амал қилиш керак. Ҳимоявий қўлқоплар, юз учун ниқоб кийиш ва иложи бўлса, шу мақсад учун ажратилган алоҳида ҳонада ишлаш керак. Тери ва шиллиқ қаватлар билан контактдан сақланиш керак. Агар контакт бўлса, тери (шиллиқ қаватлар)ни яхшилаб совунли сув билан ювиб ташлаш керак. Агар кўзга тушса, уни кўп миқдордаги сув билан ювиб ташлаш, тезда шифокорга мурожаат қилиш керак. Ҳомиладор ходимларнинг фторурацил билан ишлаш ман қилинган.\nҲомиладорлик. Фторурацилни ҳомиладорликда қўллаш мумкин эмас. Туғруқ туғиш ёшидаги аёллар контрацепциянинг ишонарли усулларини қўллашлари керак. Агар даволаш вақтида ҳомиладорлик юзага келса, генетик маслаҳатлашув марказида маслахатлашиш керак.\nҲайвонларда ўтказилган тадқиқот фторурацилнинг тератоген токсиклиги аниқланган.\nЭмизиш. Фторурацил эмизиш даврда қўллаш мумкин эмас. Агар шу даврда препаратни юбориш зарур бўлиб қолса, эмизишни тўхтатиш керак.\nФертиллик. Фторурацил генотоксиклик намоён қилиш мумкин. Эркаклар, фторурацил билан даволанаётганда ва камида кейинги 6 ой давомида контрацепциянинг ишончли усулларини қўллашлари керак. Фторурацил билан даволаниш оқибатида қайтариб бўлмайдиган бепуштлик ривожланиши мумкин бўлгани учун, даволанишни бошлашдан олдин сперма консервацияси масаласи бўйича маслахатхонага мурожаат қилиш тавсия этилади.\nФторурацил кўнгил айниши ва қусишни чақириши мумкин ва шу орқали билвосита хайдаш ва механизмлар билан ишлаш қобилиятини бузилишига олиб келиши мумкин. Шунинг учун фторурацил билан даволанаётганда транспорт воситаларини хайдаш ва механизмлар билан ишлаш тавсия этилмайди.\nДозани ошириб юборилиши белгилари ва симптомларига кўнгил айниши, қусиш, диарея, оғир мукозит, меъда-ичак йўлларида яралар ва қон кетишлари, миелосупрессия (тромбоцитопения, лейкопения, агранулоцитоз) киради.\nЎткир интоксикацияда руҳий реакциялар, уйқучанлик, седатив дори воситасининг самараси ошиб кетиши, алкогол чақирган токсикликнинг ошиши кузатилади.\nСедатив препарат қабул қилиш керак бўлганида шифокор назорати остида кичик дозада диазепам (масалан 5 мг дан бошлаб) қабул қилиш мумкин.\nСурункали интоксикацияга то критик даражадаги агранулоцитоз ва тромбоцитопениягача бўлган миелосупрессия, меъда-ичак йўлларида яралар ва қон кетишлари, диарея, соч тўкилиши характерлидир.\nСпецифик антидоти йўқ. Интоксикация симптомлари ривожланганда фторурацил юборишни зудлик билан тўхтатиш керак. Симптоматик даволашни бошлаш керак.\nРивожланган миелосупрессияни шифохонада даволаш керак ва унга (зарурати бўлганда) етишмаётган қон компонентларини тўлдириш ва бактерияга қарши даволаш киради. Пациентни асептик палатага ўтказиш керак бўлиб қолиши мумкин.\nДоза ошириб юборилганда қон яратиш фаолиятини камида 4 ҳафта давомида назорат қилиб бориш керак.\n5 ва 10 мл дан рангсиз шиша (1 синф) ли ампулалар.\n5, 10, 20 ва 100 мл дан алюминли ўровчи остидаги резина тиқин билан беркитилган, тефлон ҳимоя қопқоқ билан ёпилган, жигарранг рангли шиша (1 синф) флаконлар.\n1 флакон х 250 мг/5 мл\n1 флакон х 500 мг/10 мл\n1 флакон х 1000 мг/20 мл\n1 флакон х 5000 мг/100 мл\n5 ампула х 250 мг/5 мл\n5 ампула х 500 мг/10 мл\nИзох: паст ҳарорат таъсирида чўкма пайдо бўлган бўлса эритмани ишлатишдан олдин кучли чайқатиб туриб, 60оС гача қиздирилади, кейин хона ҳароратигача совутилади. Фақат чўкма бўлмаган тиниқ эритма қўлланилсин.\nФойдаланмаган препарат ёки чиқиндилар маҳаллий талаблар асосида утилизация қилиниши.\nФақат бир марта қўллаш учун.\nТиббий этил спирти 70%20.03.2018Кейингиси


09:50 / 04.10.2017\n12 сентябрь куни Хитой Халқ Республикаси ҳукумати Шимолий Корея фуқароларининг визасини ортиқча чўзмаслик ҳақида фармойиш берди.\nХитойда меҳнат қилаётган шимолий кореялик ишчилар БМТ Хавфсизлик кенгаши санкциялари туфайли визани узайтириш қоидалари қатъийлаштирилиши сабабли оммавий равишда ўз ватанларига қайтишмоқда. Бу ҳақда Жанубий Кореянинг Ёнҳап ахборот агентлиги маълум қилмоқда.\nХитойликларнинг меҳнат мигрантларига нисбатан сиёсати қатъийлашишига БМТнинг КХДРга нисбатан жорий этган санкциялар сабаб бўлган.\n— 2017 йилнинг биринчи ярмида КХДР билан чегара яқинидаги Дандун шаҳрида Шимолий Кореянинг камида 20 минг фуқароси меҳнат қилган. Айни пайтда Хитой санкцияларни қатъийлаштиргач, уларнинг сони сезиларли тарзда қисқарган, — дейилади хабарда.\n11 сентябрь куни БМТ хавфсизлик кенгаши КХДРга нисбатан санкцияларни қатъийлаштириш ҳақида резолюция қабул қилди. Хусусан, Шимолий Кореяга нефть ва нефть маҳсулотлари етказиб беришга нисбатан чекловлар жорий этилган. Бундан ташқари, Пёнгянгга текстил маҳсулотларини сотиш, конденсат ва газконденсатли суюқликлар харид қилиш тақиқланади.\nЯнги қарор: ишсизлар ва меҳнат миграциясидан қайтган шахсларга гаровсиз кредит берилади\nОАВ: КХДРда 3 йил ичида илк бор амнистия ўтказилади\nКим Чен Ин КХДРни «нормал давлат»га айлантиришни истайди\n10:50 / 13.07.2018


19 Май 2022 11:20\nАгентлик маълумотларига кўра, чет эл ишчи кучини жалб қилиш учун рухсатномалар орасида қуйидаги тоифалар бор: раҳбарлар ва уларнинг ўринбосарлари учун 630 та рухсатнома (биринчи тоифа), таркибий бўлинма раҳбарлари учун 3154 та рухсатнома (иккинчи тоифа). Жалб этилган ишчи кучининг асосий қисмини учинчи (мутахассислар) ва тўртинчи (малакали ишчилар) тоифалари - мос равишда 7643 ва 837 киши ташкил этади. Шунингдек, 1343 нафари мавсумий ишларга, 2325 нафари эса корпоратив жалб этиш доирасидаги ишларга жалб этилган.\n«Айни пайтда Қозоғистонда хорижий иш кучидан фойдаланаётган 1733 иш берувчи бор. Уларда 391 мингдан ортиқ Қозоғистон фуқаролари ишлайди, бу умумий ходимлар сонининг 96 фоизини ташкил этади. Меҳнат мигрантларининг асосий келиб чиқиш мамлакатлари Хитой – 3613 киши, Туркия – 1838 киши, Ҳиндистон – 1293 киши, Ўзбекистон – 1385 киши, Буюк Британия – 1083 киши», — дейилади Меҳнат вазирлиги хабарида.\nВазирлик, шунингдек, ички меҳнат бозорини ҳимоя қилиш мақсадида Қозоғистон Республикаси Меҳнат ва аҳолини ижтимоий муҳофаза қилиш вазирлиги томонидан ҳар йили республикага чет эллик мутахассисларни жалб қилиш учун квота белгиланиши ва тақсимланишини эслатиб ўтди. Давлат раҳбарининг жорий йилнинг январ ойида мамлакатимизнинг йирик тадбиркорлик субъектлари вакиллари билан учрашувидан сўнг берган топшириғини бажариш мақсадида, Меҳнат вазирлиги томонидан хорижий ишчиларни жалб қилиш квотаси аввалдан режалаштирилган 28 352 тадан 23 560 тага (16 %) қисқартирилди.


Аёл — она, рафиқа, уй бекаси, жамиятнинг фаол аъзоси.\nГулистонда «Кутилмаган меҳмон»\nОлим Хўжаев номидаги Сирдарё вилояти мусиқали драма театри жамоаси ёзувчи Леонид Филатов асари асосида саҳналаштирилган “Кутилмаган меҳмон ёхуд каккули соат” (таржимон Шароф Бошбеков) комедиясини томошабинлар эътиборига ҳавола қилди.\nАниқ ташхис, тезкор муолажа\nҚоракўл тумани тиббиёт бирлашмасига қарашли болалар ва туғуруқ бўлимлари ҳамда кўп тармоқли марказий поликлиниканинг янги бинолари қурилиб фойдаланишга топширилди. Бунинг учун 9,5 миллиард сўм сарфланди.\n«Энг фаол болалар спорти тарғиботчиси»\nХалқ таълими вазирлиги томонидан “Энг фаол болалар спорти тарғиботчиси” танлови эълон қилинди.\nСахифа 420, барчаси 427


АҚШда эркак 4 кишини отиб, ўзининг жонига қасд қилди\n26 февралда АҚШнинг Вашингтон штатидаги Белфэйр шаҳрида оммавий қотиллик юз берди.\nБу қотиллик ҳақидаги хабарни полицияга қотилнинг ўзи берган. Эркак полицияга телефон қилиб, икки бола, бир эркак ва аёлни отиб ташлаганини айтган.\nПолиция ходимлари зудлик билан айтилган манзил бўйича чиқишган. Полиция жиноятчи жойлашган уйни бир неча соат давомида қуршовда ушлаб туришига тўғри келган. Шунингдек, хавфсизлик нуқтаи назаридан қўшни кўчалар ҳам қуршаб олинган.\nНатижада жиноятчи полициячилар ёнига чиққан, бироқ уй остонасида ўзининг жонига қасд қилган.\nПолиция ходимлари воқеа жойидан яраланган қизни шифохонага олиб кетишган. Ҳозирда бўлиб ўтган воқеанинг сабаблари ва тафсилотлари ҳамда ҳалок бўлганлар ва қотил ўртасидаги боғлиқлик аниқлаштирилмоқда.\nАҚШда охирги вақтларда оммавий қотилликлар борган сари кўп юз бермоқда. Мамлакатда қурол олиб юришга деярли тақиқлов йўқ. АҚШ президенти Барак Обама бунга қарши чиқмоқда, бироқ конгресс унинг қурол-аслаҳага эгалик қилиш ислоҳотига ўзгартиришлар киритишга барча уринишларига қарши чиқмоқда.


Учинчи Ренессанс йўлидамиз | "Адолат" СДП\nМаънан ва иқтисодий мустақилликка эришмаган халқдан буюк ишларни кутиб бўлмайди. Шу боис Мустақиллик буюк неъмат бўлибгина қолмай зарурий эҳтиёж ҳамдир. Зеро инсон шу жамиятнинг фаол аъзоси сифатида ҳаёт кечирар экан, ўз тақдирига даҳлдор қарорлар қабул қилиш, хулоса чиқариш, муносиб йўлни танлашда, аввало, эркинликка интилади. Агар бу йўл тўғри бўлса, ишонч ортишига, хато бўлса, сабоқ чиқаришга хизмат қилади. Шу тариқа эркин фикрли инсон каби мустақил давлатнинг ҳам иродаси чахланган, куч-қудрати юксакдир. Ҳар бир халқ фақат эркин ва озод бўлган тақдирдагина, ўз ҳаёти ва келажагини мустақил барпо этиш ҳуқуқига эга бўлишига шубҳа йўқ.\nЭнг улуғ, энг азиз байрамимиз арафасида ушбу неъмат қадрини ҳар қачонгидан ҳам теран англаймиз. Айниқса тарихнинг аччиқ-чучук саҳифаларига гувоҳ бўлган ватандошларимиз кўнгли шукронага йўғрилган туйғуларга тўлади. Бу йил мазкур байрамни нишонлаш пандемия даврига тўғри келганига қарамай дилларимиз ҳар доимги истиқлол шукуҳи билан банд.\nЎзбекистон Республикаси Мустақиллигининг йигирма тўққиз йиллигига бағишланган байрам тадбирида мамлакатимиз Президенти Шавкат Мирзиёев томонидан янграган нутқ бизни янги таассуротлар билан бойитди. Юртбошимизнинг бизларга қарата “донишманд халқимиз” деб мурожаат қилганлари шундай юксак ишончга лойиқ кўриганимизни англатиб, ҳар бир ватандошда ғурур-ифтихор уйғотди.\nМаърузада кейинги йилларда тараққиётнинг янги босқичига қадам қўйилаётгани таъкидланиб, янги бир уйғониш – Учинчи Ренессанс даврига пойдевор яратилаётгани тилга олинганида сўнггги йилларда мамлакатимизда амалга оширилаётган ислоҳотлар кўз ўнгимиздан бирма бир ўтди. Дарҳақиқат, биз янги уйғониш даврига етиб келдик. Бунга нечоғлик тайёрлигимиз, Учинчи Ренессансга киришишда айнан нималарга таянишимизга аниқлик киритиб олиш бугун ҳар бирмизнинг бурчимиздир.\nАлбатта, бу мазкур долзарб давр, залворли қадамлар Ўзбекистон “Адолат” социал-демократик партиясидан ҳам ўзига хос масъулият, меҳнат ва ташаббусларни талаб этади. Илм-маърифат ривожига ҳисса қўшиш, ёш авлодни Ватан тараққиёти сари йўналтириш, сиёсий онгни мустаҳкамлаш йўлида тарғибот-ташвиқот ишларимизни кучайтириш ҳозирда ҳар қачонгидан ҳам зарурдир. Биз бу йўлда парламент ва маҳаллий кенгашга сайланган депутатларимиз, фаолларимиз, хайрихоҳларимиз ва кенг жамоатчиликка суянамиз.\n“Мен турли синов ва курашларда тобланган, иймон-иродаси мустаҳкам халқимизнинг ақл-заковати ва азму шижоатига ишонаман” деб таъкидлади Юртбошимиз. Тарихан халқимиз буюк инсоний фазилатлар соҳиби сифатида ўрнак кўрсатган, бугунги синовли кунлар ҳам матонат ва ҳамжиҳатлик борасида имтиҳон вазифасини ўтамоқда. Нутқ аввалида “Донишманд халқимиз” дея таърифлаган Президентимиз шу ўринда “қаҳрамон халқимиз” дея навбатдаги эътирофни келтирди. Бу рағбат бирдамлигимизни ошириб, синовлардан ёруғ юз билан ўтишимизга замин хозирласа ажаб эмас.\nШунингдек, табрик сўзида жамиятимиз ҳаётининг барча жабҳаларини эркинлаштириш, сўз ва матбуот эркинлиги, очиқлик ва ошкоралик тамойилларини чуқур қарор топтириш, давлат ҳокимияти идоралари фаолияти устидан самарали жамоатчилик назоратини ўрнатиш масалаларига алоҳида тўхталинди. Бу бўйича бошлаган ишлар “ортга қайтмас тус олган” дея баҳоланди.\nГарчи бу йил давлатимиз, халқимиз бошига турли синовлар тушган бўлса-да, бундан ҳукуматимиз ҳам, аҳолимиз ҳам мардоновар ўтаётгани эътироф этилди. Бу борада эҳтиёжманд оилаларни ҳар томонлама қўллаб-қувватланаётгани, бу жараён бундан кейин ҳам бардавом бўлиши ҳеч бир инсонни тўлқинлантирмасдан қолмайди. Ўз навбатида аҳолимиз ҳам қийин вазиятда юртдошлари, давлати учун тиргак бўла олишини исботлади.\nДавлат ва аҳолининг бугунги бирдамлиги жуда кўп нарсани англатади. Ҳозирда мустақиллигини мустаҳкамлаб, қудратли кучга айланган мамлакатимизда янгидан янги ислоҳотларнинг адоғи кўринмаяпти. Бу эса дунё эътирофига сазовор бўлган Ватанимиз, халқимиз ишончини оқлаётган Президентимиз, ўзларига яратилаётган имкониятлардан шукроналик ила тўлиқ фойдаланишга интилаётган ёшларимиз мамлакатимизнинг Янги Ренессанси сари тобора яқинлашаётганини англатади.